Liite laintarkastustoimikunnan lausuntoon 3/2014

*Säädösehdotukset*

**Laki**

**kirkkolain muuttamisesta ja väliaikaisesta muuttamisesta**

Kirkolliskokouksen ehdotuksen ja eduskunnan päätöksen mukaisesti

*kumotaan* kirkkolain (1054/1993) 4 luku, 6 luvun 39 §:n 1 momentti, 9–17 luku, 17 b luvun 4 a §:n 1 momentin 3 kohta, 19 luvun 11 § ja 24 luvun 11 §:n 3 momentti,

sellaisina kuin niistä ovat, 6 luvun 39 §:n 1 momentti laissa 1008/2012, 17 b luvun 4 a §:n 1 momentin 3 kohta laissa 797/2013 ja 19 luvun 11 § ja 24 luvun 11 §:n 3 momentti laissa 1274/2003,

*muutetaan* 3 luku, 5 luvun 1 a §:n 3 kohta ja 5 §:n otsikko ja 1 momentti, 6 luvun 1 §, 2 §:n 2 momentti, 3 §:n 1 momentti, 4 §, 10 §:n 3 momentti, 11 §:n 1 momentin 7 kohta sekä 2 ja 3 momentti, 15 §:n 1 momentti, 17 §:n 1 ja 5 momentti, 18 §:n 3 momentti, 30 §:n 2 momentti, 31 §:n 1 momentti, 35 §:n 1 ja 2 momentti, 37 §:n 2 momentti, 39 §:n otsikko, 41 §:n 4 momentti, 44 §:n 1 momentti, 48 §:n 3 momentti, 55 §:n 2 momentin 3 kohta, 59 ja 64 §, 65 §:n 2 momentti ja 73 §:n 4 momentti, osan III otsikko, 7 luku, 17 b luvun 1 §:n 1 momentin 1 kohta, 18 luvun 1 §:n 1 momentti, 20 luvun 1 §:n 4 momentti, 23 luvun 3 §:n 2 momentti, 7 §:n 1 momentin 3 kohta, 8 §, 9 §:n 2 momentti, 10 §:n 1–3 momentti, 11 §:n 2 momentti, 14 §:n 2 momentti, 16 §:n 3 momentti, 17 §, 19 §:n 1 ja 2 momentti sekä 20 §, 24 luvun 1 §:n 1 momentti, 3 §:n 1 momentin 1−3 kohta, 4 §:n 1 momentti, 6 §:n 3 momentti, 8 b §, 9 §:n 4 momentti ja 14 §:n 3 momentti, 25 luvun 1 §:n 2 momentti, 4 §:n 1 momentti, 8 §:n 3 ja 4 momentti, 14 §:n 2 momentti, 18 §:n 4 momentti ja 21 § sekä 26 luvun 7 §:n 1 momentti,

sellaisina kuin niistä ovat, 5 luvun 1 a §:n 3 kohta, 6 luvun 1 §, 2 §:n 2 momentti, 3 §:n 1 momentti, 4 §, 10 §:n 3 momentti, 11 §:n 1 momentin 7 kohta sekä 2 ja 3 momentti, 15 §:n 1 momentti, 17 §:n 1 ja 5 momentti, 18 §:n 3 momentti, 30 §:n 2 momentti, 31 §:n 1 momentti, 35 §:n 1 ja 2 momentti, 37 §:n 2 momentti, 39 §:n otsikko, 41 §:n 4 momentti, 44 §:n 1 momentti, 48 §:n 3 momentti, 55 §:n 2 momentin 3 kohta, 59 ja 64 §, 65 §:n 2 momentti ja 73 §:n 4 momentti sekä 24 luvun 4 §:n 1 momentti, 9 §:n 4 momentti ja 14 §:n 3 momentti laissa 1008/2012, 5 luvun 5 §:n otsikko ja 1 momentti, 23 luvun 3 §:n 2 momentti, 7 §:n 1 momentin 3 kohta, 8 §, 9 §:n 2 momentti, 10 §:n 1–3 momentti, 11 §:n 2 momentti, 14 §:n 2 momentti, 16 §:n 3 momentti, 17 §, 19 §:n 1 ja 2 momentti sekä 20 §laissa 414/2014, 17 b luvun 1 §:n 1 momentin 1 kohta, 18 luvun 1 §:n 1 momentti, 24 luvun 3 §:n 1 momentin 1−3 kohta ja 6 §:n 3 momentti , 25 luvun 4 §:n 1 momentti sekä 26 luvun 7 §:n 1 momentti laissa 1274/2003, 20 luvun 1 §:n 4 momentti laissa 1164/1999, 24 luvun 1 §:n 1 momentti ja 8 b § laissa 895/2013, 25 luvun 1 §:n 2 momentti laissa 936/1996, 8 §:n 3 ja 4 momentti laissa 902/2007 sekä 18 §:n 4 momentti ja 21 § laissa 249/2012, sekä

*lisätään* 1 lukuun uusi 5 §, lakiin väliaikaisesti uusi 3 a luku, 6 luvun 11 §:n 1 momenttiin uusi 8 kohta, 24 lukuun uusi 11 b § sekä 25 lukuun uusi 9 a § seuraavasti:

1 luku

**Kirkon tunnustus, tehtävä ja jäsenet**

5 §

*Kirkolliset juhlapäivät*

Kirkollisia juhlapäiviä ovat joulupäivä, toinen joulupäivä, uudenvuodenpäivä, loppiainen, pitkäperjantai, pääsiäispäivä, toinen pääsiäispäivä, helatorstai, helluntai, juhannuspäivä ja pyhäinpäivä.

Juhlapäivien aika määräytyy niin kuin läntisessä kristikunnassa vanhastaan on ollut tapana. Kuitenkin juhannuspäivää vietetään kesäkuun 19 päivää seuraavana lauantaina ja pyhäinpäivää lokakuun 30 päivää seuraavana lauantaina.

3 luku

**Kirkon hallinnollinen rakenne ja kielisäännökset**

*Hallinnollinen jaotus ja kielisäännökset*

1§   
*Seurakunta ja seurakuntayhtymä*

Kirkon jäsenet kuuluvat seurakuntiin, joilla kullakin on määrätty alueensa. Samalla alueella voi olla kielen perusteella useita seurakuntia.

Seurakunta kuuluu seurakuntayhtymään. Seurakuntayhtymän alue muodostuu yhden tai useamman kunnan alueesta.

Seurakunnan, jolle on vakuutettu 25 luvun 12 §:ssä tarkoitettuja erityisiä oikeuksia, ei tarvitse kuulua seurakuntayhtymään.

2 §

*Seurakunnan jäsenet*

Kirkon jäsen on sen seurakunnan jäsen, jonka alueella hänellä on kotikuntalaissa tarkoitettu kotikunta ja siellä oleva asuinpaikka. Jos kirkon jäsenellä on vain kotikuntalaissa tarkoitettu väestökirjanpitokunta, hän on sen seurakunnan jäsen, jossa hänellä on viimeksi ollut asuinpaikka tai jonka jäseneksi hän liittyy. Kotikuntaa vailla oleva ulkomaalainen kirkon jäsen on sen seurakunnan jäsen, jonka alueella hän asuu. Kirkkohallitus voi antaa määräyksiä siitä, milloin henkilö voi olla kotikuntansa alueella olevan muun seurakunnan jäsen.

Jäsenet, joilla on kotikunta Suomessa, ovat seurakunnan läsnä olevia jäseniä. Jäsenet, joilla on vain väestökirjanpitokunta Suomessa, ovat seurakunnan poissa olevia jäseniä.

3 §

*Hiippakunta*

Seurakunnat kuuluvat hiippakuntiin, joilla kullakin on määrätty alueensa. Seurakunta, jonka läsnä olevien jäsenten enemmistön kieli on ruotsi, kuuluu Porvoon hiippakuntaan.

Seurakunta, jonka läsnä olevien jäsenten enemmistön kieli on muu kuin suomi tai ruotsi, kuuluu siihen hiippakuntaan, johon se perustettaessa määrätään.

Seurakuntayhtymän kuuluminen hiippakuntaan määräytyy seurakuntayhtymään kuuluvien seurakuntien läsnä olevien jäsenten kielellisen enemmistön mukaan.

4 §

*Hiippakuntajaotuksesta päättäminen*

Kirkolliskokous päättää hiippakunnan perustamisesta ja lakkauttamisesta sekä sen alueen muuttamisesta.

Kirkkohallitus päättää:

1) seurakunnan tai seurakuntayhtymän siirtämisestä toiseen hiippakuntaan, jos seurakunnan tai seurakuntayhtymän kielellinen enemmistö on vaihtunut ja muuttunut tilanne on kestänyt viisi vuotta;

2) seurakunnan kuulumisesta hiippakuntaan, jos eri hiippakuntiin kuuluvat seurakunnat yhdistetään, niiden tilalle perustetaan uusi seurakunta tai seurakuntayhtymä taikka seurakunta liittyy toiseen hiippakuntaan kuuluvaan seurakuntayhtymään;

3) seurakuntayhtymän kuulumisesta hiippakuntaan, jos eri hiippakuntiin kuuluvat seurakuntayhtymät yhdistetään tai niiden tilalle perustetaan uusi seurakuntayhtymä.

5 §

*Seurakunnan kieli*

Seurakunta on suomenkielinen, ruotsinkielinen tai kaksikielinen, jollei seurakunnan kielestä tai siihen liittyvistä muista jäsenyysedellytyksistä seurakuntaa perustettaessa tai muutoin erikseen muuta määrätä. Seurakunta on kaksikielinen, kun seurakunnan läsnä olevien jäsenten suomenkielinen tai ruotsinkielinen vähemmistö on niin suuri, että kunta vastaavasti kielilain (423/2003) säännösten mukaan on kaksikielinen. Jos samalla alueella on kielen perusteella useita seurakuntia, ne ovat aina yksikielisiä.

Ahvenanmaan maakunnan alueella seurakunnat ovat yksikielisiä. Kokonaan tai osittain saamelaisten kotiseutualueeseen kuuluvat seurakunnat ovat kaksikielisiä siten, että niissä noudatetaan, mitä saamen kielestä tässä laissa ja kirkkojärjestyksessä säädetään.

Kirkkohallitus määrää joka viides vuosi seurakunnassa edellisen kalenterivuoden lopussa läsnä olleiden jäsenten kielellisen jakauman perusteella, mitkä seurakunnat ovat suomenkielisiä tai ruotsinkielisiä ja mitkä kaksikielisiä. Seurakuntaneuvoston esityksestä kirkkohallitus voi määrätä seurakunnan kaksikieliseksi seuraavaksi viisivuotiskaudeksi, vaikka seurakunta muutoin olisi yksikielinen.

6 §   
*Seurakuntayhtymän kieli*

Seurakuntayhtymä on yksikielinen, jos siihen kuuluu ainoastaan samankielisiä seurakuntia, ja kaksikielinen, jos siihen kuuluu suomen- ja ruotsinkielisiä seurakuntia tai vähintään yksi kaksikielinen seurakunta.

7 §

*Kirkon ja hiippakunnan viranomaisen kieli*

Kirkolliskokous, piispainkokous, kirkkohallitus ja kirkon työmarkkinalaitos ovat kaksikielisiä viranomaisia.

Hiippakunnan viranomaiset ovat yksikielisiä, jos hiippakuntaan kuuluu vain yksikielisiä seurakuntia, ja kaksikielisiä, jos hiippakuntaan kuuluu vähintään yksi kaksikielinen seurakunta tai seurakuntayhtymä.

Kaksikielinen tuomiokapituli voi toimia seurakunnan tai seurakuntayhtymän kielellä, kun se hoitaa yksikielisen seurakunnan tai seurakuntayhtymän hallintoon liittyviä tehtäviä.

8 §

*Toiminnassa käytettävä kieli*

Jumalanpalveluksia ja muuta toimintaa on tarpeen mukaan järjestettävä sekä suomen että ruotsin kielellä ja saamelaisten kotiseutualueella myös saamen kielellä. Jumalanpalveluksessa ja kirkollisessa toimituksessa voidaan käyttää muutakin kieltä.

Kirkon jäsenellä on oikeus saada häntä koskevat kirkolliset toimitukset omalla kielellään suomeksi tai ruotsiksi tai saamelaisten kotiseutualueella saameksi.

9 §

*Hallinnossa sovellettavat kielisäännökset*

Jollei tässä laissa toisin säädetä, kirkollisessa viranomaisessa sovelletaan kielilain säännöksiä, jotka koskevat:

1) oikeutta käyttää suomen ja ruotsin kieltä viranomaisessa;

2) asian käsittelykieltä viranomaisessa;

3) toimituskirjan ja muun asiakirjan kieltä;

4) kielellisten oikeuksien turvaamista;

5) viranomaisen työkieltä;

6) yleisessä tiedottamisessa käytettävää kieltä;

7) kielellisten oikeuksien edistämistä.

Hiippakunnan ja kirkon keskushallinnon viranomaiseen sovelletaan, mitä kielilaissa säädetään valtion viranomaisesta. Seurakunnan ja seurakuntayhtymän viranomaiseen sovelletaan, mitä kielilaissa säädetään kunnallisesta viranomaisesta.

Mitä saamen kielilaissa (1086/2003) säädetään valtion viranomaisista, sovelletaan Oulun hiippakunnan tuomiokapituliin ja hiippakuntavaltuustoon. Mitä mainitussa laissa säädetään kunnan viranomaisista, sovelletaan saamelaisten kotiseutualueella kokonaan tai osittain olevaan seurakuntaan.

*Seurakuntajaon muutos*

10 §

*Seurakuntajaon muutos ja sen edellytykset*

Seurakuntajaon muutoksella tarkoitetaan:

1) seurakunnan alueen muuttamista;

2) seurakunnan jakamista alueellisesti;

3) seurakunnan jakamista kielen perusteella;

4) seurakunnan lakkauttamista;

5) uuden seurakunnan perustamista.

Seurakuntajakoa voidaan muuttaa, jos muutos on kirkon tehtävän toteuttamisen kannalta tarkoituksenmukainen ja muutos parantaa seurakunnan edellytyksiä vastata seurakunnan toiminnan järjestämisestä tai muuten edistää seurakunnan toimintakykyä taikka seurakuntalaisten kielellisten oikeuksien toteutumista.

Seurakuntajakoa voidaan muuttaa vain erityisestä syystä, jos muutoksesta aiheutuu, että seurakunnan kielellinen enemmistö muuttuu kielelliseksi vähemmistöksi.

11 §

*Seurakuntajaon muutoksesta päättäminen*

Seurakuntajaon muutoksesta päättää sen hiippakunnan tuomiokapituli, johon muutoksen kohteena olevat seurakunnat kuuluvat.

Jos seurakunnat kuuluvat kahteen tai useampaan hiippakuntaan, päätöksen seurakuntajaon muutoksesta tekee kirkkohallitus.

12 §

*Aloite seurakuntajaon muuttamiseksi*

Aloitteen seurakuntajaon muuttamiseksi voi tehdä seurakuntaneuvosto ja osa-aluehallinnon johtokunta sekä yhteinen kirkkovaltuusto.

Seurakuntaneuvoston tai yhteisen kirkkoneuvoston on viipymättä ilmoitettava aloitteesta julkisella kuulutuksella. Julkisesta kuulutuksesta säädetään kirkkojärjestyksessä. Kuulutuksessa on ilmoitettava myös 3 momentissa tarkoitetusta vaikuttamismahdollisuudesta.

Seurakunnan jäsenille on varattava mahdollisuus jättää aloitteesta kannanotto tuomiokapitulille neljäntoista päivän kuluessa aloitteen tiedoksisaannista.

13 §   
*Omaisuuden siirtyminen ja jakoperusteet*

Jos seurakuntajaon muutos tapahtuu seurakuntayhtymän sisällä, seurakuntayhtymän perussäännössä määrätään 20 §:n 3 momentissa tarkoitetun lahja- ja testamenttiomaisuuden siirtymisestä.

Jos seurakunta tai sen osa siirretään toiseen tai perustettavaan uuteen seurakuntayhtymään, myös vastaava omaisuus, velat ja muut sitoumukset siirtyvät. Omaisuuden jakoa koskevat määräykset otetaan seurakuntayhtymän perussääntöön.

Seurakuntayhtymä saa omaisuutta seurakunnan tai sen osan läsnä olevien jäsenten määrän osoittamassa suhteessa muutoksen voimaantulopäivän tilanteen mukaan. Velat ja muut vastaavat sitoumukset jaetaan seurakuntayhtymien kesken sen mukaan kuin ne saavat varoja. Vastuuta velasta tai sitoumuksesta ei saa siirtää ilman velkojan tai muun oikeudenhaltijan suostumusta.

14 §

*Poikkeukset jakoperusteista*

Seurakunnan pääkirkko sekä siihen kuuluvat kirkon käyttöä palvelevat rakennukset irtaimistoineen sekä kirkon yhteydessä oleva hautausmaa on jätettävä sen seurakunnan käyttöön sekä sen seurakuntayhtymän omistukseen, josta alue erotetaan. Kirkko, kappeli, seurakuntatalo, hautausmaa tai muu kiinteistö tai rakennus, joka pääasiallisesti palvelee tiettyä aluetta, on annettava sen seurakunnan käyttöön ja sen seurakuntayhtymän omistukseen, johon alue tulee kuulumaan.

Jakopäätöksessä voidaan määrätä siirtyvän omaisuuden käytöstä seurakuntien kesken.

Jakoperusteista voidaan poiketa, jos niiden soveltamisesta aiheutuisi jonkin seurakuntayhtymän talouden ilmeinen heikentyminen tai muu olennainen haitta. Jakoperusteista voidaan poiketa myös silloin, kun aiemmin toteutettu seurakuntajaon tai seurakuntayhtymän alueen muutos joudutaan purkamaan ja jakoperusteiden soveltaminen johtaisi kohtuuttomaan lopputulokseen. Tällöin on otettava erityisesti huomioon aiemmasta muutoksesta kulunut aika sekä asianomaisten seurakuntayhtymien taloutta koskevat seikat.

15 §

*Järjestelytoimikunta*

Kun tuomiokapituli tai kirkkohallitus on päättänyt seurakuntajaon muutoksesta, jolla perustetaan uusi seurakunta tai jolla seurakuntia yhdistetään, tuomiokapitulin on viipymättä asetettava järjestelytoimikunta, joka toimii siihen saakka, kun seurakunnalla on seurakuntaneuvosto.

Järjestelytoimikunnan tehtävänä on:

1) huolehtia seurakunnan hallinnon järjestämisestä;

2) valita seurakunnan vaalilautakunta ja sen puheenjohtaja;

3) hoitaa välttämättömät valmistelu- ja täytäntöönpanotehtävät;

4) edustaa seurakuntaa;

5) päättää muista seurakunnan toiminnasta aiheutuvista välttämättömistä ja kiireellisistä toimenpiteistä.

Järjestelytoimikuntaan sovelletaan muutoin, mitä seurakuntaneuvostosta säädetään.

16 §

*Seurakunnan nimen muuttaminen*

Seurakunnan nimi voidaan muuttaa noudattaen, mitä seurakuntajaotuksen muutoksesta säädetään.

17 §

*Kirkkoherran virka ja viranhaltija*

Jos seurakunta lakkautetaan ja liitetään toiseen seurakuntaan, lakkautettavan seurakunnan kirkkoherran virka lakkaa. Jos kaksi tai useampia seurakuntia lakkautetaan ja niiden tilalle perustetaan yhdistämällä uusi seurakunta, seurakuntajaon muutosta koskevassa päätöksessä on määrättävä, mikä tai mitkä kirkkoherran virat lakkaavat. Lakkautetun viran tilalle perustetaan tarvittaessa kappalaisen virka.

Tuomiokapituli antaa viranhoitomääräyksen perustettavan uuden seurakunnan kirkkoherran virkaan jollekin niistä kirkkoherroista, joiden virat lakkaavat. Jos laajentuvan seurakunnan kirkkoherran virka on avoinna, tuomiokapituli antaa viranhoitomääräyksen laajentuvan seurakunnan kirkkoherran virkaan jollekin niistä kirkkoherroista, joiden virat lakkaavat. Kirkkoherra, jonka virka lakkaa ja joka ei saa viranhoitomääräystä kirkkoherran virkaan, siirretään soveltuvaan kappalaisen virkaan.

Kirkkoherran tai kappalaisen virkaan siirretyn viranhaltijan palkkaukseen sovelletaan, mitä 18 §:ssä säädetään.

18 §

*Viranhaltijoiden ja työntekijöiden siirtäminen*

*ja palkkaus*

Jos seurakuntajaon muutos tapahtuu seurakuntayhtymän sisällä, muiden viranhaltijoiden ja työntekijöiden kuin kirkkoherran viran haltijan sijoittamisesta seurakuntayhtymään ja sen seurakuntiin määrätään 7 luvun 12 §:n 2 momentissa tarkoitetussa johtosäännössä.

Seurakuntajaon muutoksen tapahtuessa kahden tai useamman seurakuntayhtymän välillä niiden on tarvittaessa sovittava muiden viranhaltijoiden ja työntekijöiden kuin kirkkoherran siirtämisestä . Määräaikaiset viranhaltijat ja työntekijät siirretään vastaavasti ja heidän palvelussuhteensa jatkuu määräajan päättymiseen saakka. Sopimus henkilöstön siirtämisestä on alistettava kirkkohallituksen ratkaistavaksi.

Siirretyllä viranhaltijalla ja työntekijällä on oikeus saada siirtymähetkellä virka- tai työsuhteeseensa kuuluvat edut sellaisina, etteivät ne ole epäedullisemmat kuin hänelle aikaisemmin kuuluneet vastaavat edut.

*Seurakuntayhtymän perustaminen*

19 §  
*Seurakuntayhtymän perustamisen tavoitteet*

Seurakuntayhtymän perustamisen tavoitteena on muodostaa alueellisesti ja toiminnallisesti eheä kokonaisuus. Seurakuntayhtymällä tulee olla taloudelliset ja henkilöstövoimavaroihin perustuvat edellytykset vastata kirkon tehtävän toteuttamisesta sekä toiminnan ja palvelujen järjestämisestä alueensa seurakunnissa.

20 §

*Seurakuntayhtymän perustaminen*

*perussäännöllä*

Seurakuntayhtymä perustetaan hyväksymällä seurakuntayhtymän perussääntö ja siihen liitetty luettelo seurakuntayhtymälle siirtyvästä omaisuudesta. Perussäännön hyväksymisestä päättävät yhteiset kirkkovaltuustot. Perussäännössä määrätään seurakuntayhtymän toimivaltaan siirtyvät tehtävät ja seurakuntayhtymän ja siihen kuuluvien seurakuntien toimivallan jakautumisesta.

Seurakuntayhtymien ja niihin kuuluvien seurakuntien varat ja velvoitteet siirtyvät perustettavalle seurakuntayhtymälle. Saantokirjana on perussääntöön liitetty luettelo siirtyvästä omaisuudesta.

Perussäännössä voidaan määrätä, että siinä mainittu seurakunnan lahja- ja testamenttiomaisuus pysyy seurakunnan omistuksessa tai hallinnassa taikka että seurakunta vastaa siinä mainitusta velvoitteesta.

21 §

*Perussäännön alistaminen kirkkohallitukselle*

Päätös seurakuntayhtymän perustamisesta ja perussäännöstä on alistettava kirkkohallituksen ratkaistavaksi.

Kirkkohallitus ei saa ilman erityistä syytä muuttaa perussääntöön liitettyä luetteloa seurakuntayhtymälle siirtyvästä omaisuudesta.

Perussäännön muutos on alistettava kirkkohallituksen ratkaistavaksi, jos seurakuntayhtymän alue muuttuu. Perussäännön muutos on alistettava myös, jos päätöstä ei ole tehty yksimielisesti ja jos muutos koskee:

1) verotulojen jakoperusteiden muuttamista seurakuntien kesken;

2) omaisuuden siirtämistä seurakuntien ja seurakuntayhtymän välillä.

22 §

*Seurakuntayhtymän purkaminen*

*tai lakkaaminen*

Seurakuntayhtymä voidaan purkaa, jos se muodostuu kahden tai useamman kunnan alueella olevista seurakunnista. Purkamisesta päättää yhteinen kirkkovaltuusto. Päätöksessä on määrättävä omaisuuden ja velvoitteiden siirtymisestä seurakuntayhtymille.

Jos kaksi tai useampia seurakuntayhtymiä tulee kuntajaon muuttuessa saman kunnan alueelle, muodostettavan seurakuntayhtymän perussäännössä on määrättävä, mikä tai mitkä seurakuntayhtymät lakkaavat.

3 a luku

**Seurakuntarakenteen uudistaminen ja menettelyt vuosina 2015−2018**

1 §   
*Seurakuntayhtymien muodostaminen*

Seurakuntien ja seurakuntayhtymien tulee tuomiokapitulin johdolla valmistella ehdotus seurakuntayhtymän perussäännöksi. Seurakuntayhtymiä muodostettaessa on otettava huomioon 3 luvun 19 §:ssä tarkoitetut seurakuntayhtymän perustamisen tavoitteet.

Kirkkovaltuusto tai yhteinen kirkkovaltuusto voi tehdä tuomiokapitulille esityksen seurakuntayhtymään kuuluvista seurakunnista ja seurakuntayhtymistä. Asia voidaan panna vireille myös tuomiokapitulin omin toimenpitein.

Jos seurakunnat tai seurakuntayhtymät kuuluvat useampaan hiippakuntaan, valmistelua johtaa sen hiippakunnan tuomiokapituli, johon enemmistö seurakunnista kuuluu. Tällä tuomiokapitulilla on myös oikeus panna asia vireille varattuaan muiden hiippakuntien tuomiokapituleille tilaisuuden antaa asiassa lausunto.

Kirkkovaltuustot ja yhteiset kirkkovaltuustot perustavat seurakuntayhtymän hyväksymällä sen perussäännön ja siihen liitetyn luettelon seurakuntayhtymälle siirtyvästä omaisuudesta. Muutoin seurakuntayhtymän perustamiseen ja perussäännön alistamiseen sovelletaan 3 luvun 20 ja 21 §:ää.

2 §

*Seurakuntajaon muutos seurakuntayhtymää perustettaessa*

Jos seurakuntayhtymää perustettaessa tapahtuu samalla 3 luvun 10 §:ssä tarkoitettu seurakuntajaon muutos, kirkkohallitus tekee päätöksen seurakuntajaosta päättäessään seurakuntayhtymän perussäännön vahvistamisesta. Samalla kirkkohallitus päättää ylimääräisten vaalien toimittamisesta, jolleivat seurakunnat osoita, että seurakuntajaon muutoksen kohteena olevien seurakuntien toimielimet voidaan muodostaa edellisten seurakuntavaalien tuloksen perusteella. Muutoin seurakuntajaon muutokseen sovelletaan 3 luvun 13–18 §:ää.

3 §

*Henkilöstön siirtäminen*

Uuden seurakuntayhtymän muodostavien seurakuntien ja seurakuntayhtymien palvelussuhteissa olevat viranhaltijat ja työntekijät siirretään heille soveltuviin uuden seurakuntayhtymän virkoihin tai työsopimussuhteisiin tehtäviin. Määräaikaiset viranhaltijat ja työntekijät siirretään vastaavasti ja heidän palvelussuhteensa jatkuu määräajan päättymiseen saakka. Kirkkovaltuustojen, seurakuntaneuvostojen ja yhteisten kirkkovaltuustojen on hyväksyttävä henkilöstön sijoittamista seurakuntayhtymään ja sen seurakuntiin koskeva sopimus.

Kirkkoherran sijoittamista koskeva päätös on alistettava kirkkohallituksen ratkaistavaksi seurakuntayhtymän perussäännön ratkaisemisen yhteydessä. Papin sijoittamista koskeva päätös on alistettava tuomiokapitulin ratkaistavaksi. Jos seurakuntayhtymän seurakunnat kuuluvat eri hiippakuntiin, papin sijoittamista koskeva päätös alistetaan kirkkohallituksen ratkaistavaksi. Jos papin sijoittamista koskevaa päätöstä ei ole alistettu ennen kirkkohallituksen päätöstä perussäännöstä, kirkkohallitus ja tuomiokapituli päättävät sijoittamisesta. Tuomiokapituli antaa sijoitetulle papille viranhoitomääräyksen.

Jos sopimusta muiden viranhaltijoiden ja työntekijöiden sijoittamisesta ei ole tehty ennen seurakuntayhtymän perussääntöä koskevan päätöksen voimaantuloa, sijoittamisesta päättää uusi yhteinen kirkkovaltuusto.

Siirretyllä viranhaltijalla ja työntekijällä on oikeus saada palvelussuhteeseensa kuuluvat edut sellaisina, etteivät ne siirron ajankohtana ole epäedullisemmat kuin hänelle aikaisemmin kuuluneet vastaavat edut.

5 luku

**Pappisvirka**

1 a §

*Pappisvirka, pappi ja papin virka*

Tässä laissa tarkoitetaan:

— — — — — — — — — — — — — — — —

3) *papin viralla* hallinnollisella päätöksellä perustettua seurakuntayhtymän, tuomiokapitulin tai kirkkohallituksen virkaa, johon voidaan valita vain pappi.

5 §

*Kuuluminen hiippakuntaan*

Papin kuulumisesta hiippakuntaan säädetään kirkkojärjestyksessä.

— — — — — — — — — — — — — — —

6 luku

**Henkilöstö**

1 §

*Työnantaja ja henkilöstö*

Työnantajalla tarkoitetaan tässä luvussa seurakuntayhtymää, tuomiokapitulia ja kirkkohallitusta, jollei toisin säädetä.

Seurakuntayhtymän seurakunnalla on seurakuntayhtymän henkilöstöä koskevissa asioissa työnantajalle kuuluvia tehtäviä siten kuin tässä laissa ja kirkkojärjestyksessä säädetään tai seurakuntayhtymän perussäännössä määrätään.

Tuomiokapitulilla on seurakuntayhtymän viranhaltijoita koskevissa virkasuhdeasioissa työnantajalle kuuluvia tehtäviä siten kuin tässä laissa ja kirkkojärjestyksessä tai muussa laissa säädetään.

Työnantajan palveluksessa oleva henkilö on virkasuhteessa tai työsopimussuhteessa. Virkasuhteeseen sovelletaan, mitä siitä tässä laissa ja sen nojalla kirkkojärjestyksessä tai muussa laissa säädetään. Työsopimussuhteeseen sovelletaan, mitä siitä erikseen säädetään, ja sen lisäksi, mitä tässä laissa säädetään.

Virkasuhteessa suoritettavaa tehtävää varten perustetaan virka. Perustellusta syystä henkilö voidaan kuitenkin ottaa virkasuhteeseen määräajaksi myös ilman, että tehtävää varten on perustettu virka.

2 §

*Viranhaltija ja virkasuhde*

— — — — — — — — — — — — — — —

Virkasuhteella tarkoitetaan julkisoikeudellista palvelussuhdetta, jossa seurakuntayhtymä, tuomiokapituli tai kirkkohallitus on työnantajana ja viranhaltija työn suorittajana.

3 §

*Henkilöstön kielitaito*

Viranhaltijalta vaadittavasta kielitaidosta säädetään kirkkojärjestyksessä ottaen huomioon, mitä 3 luvun 7–9 §:ssä säädetään. Kielitaitoa koskevasta kelpoisuusvaatimuksesta voidaan myöntää erivapaus erityisestä syystä. Tuomiokapituli myöntää erivapauden seurakuntayhtymän papin ja lehtorin viran haltijalle. Muulle viranhaltijalle erivapauden myöntää se viranomainen, jonka toimivaltaan viran perustaminen kuuluu.

— — — — — — — — — — — — — — —

4 §

*Kirkon virka- ja työehtosopimukset*

Evankelis-luterilaisen kirkon työmarkkinalaitoksen sekä viranhaltijoiden ja työntekijöiden etujen valvomiseksi perustettujen yhdistysten välillä voidaan, niin kuin siitä erikseen säädetään, virka- ja työehtosopimuksin sopia kirkkohallituksen, tuomiokapitulin tai seurakuntayhtymän palveluksessa olevien palkkauksesta ja muista palvelussuhteen ehdoista sen estämättä, mitä niistä säädetään tässä laissa tai muissa kirkkohallitusta, tuomiokapitulia, seurakuntaa ja seurakuntayhtymää koskevissa säädöksissä.

10 §

*Julkinen hakumenettely*

— — — — — — — — — — — — — — —

Kirkkoherran, kappalaisen ja lehtorin viran haettavaksi julistamisesta, hakuajan jatkamisesta, uudesta hakumenettelystä tai virkasuhteen täyttämättä jättämisestä päättää tuomiokapituli. Hakumenettelystä säädetään kirkkojärjestyksessä.

11 §

*Poikkeukset julkisesta hakumenettelystä*

Virkasuhteeseen voidaan ottaa ilman hakumenettelyä, kun:

— — — — — — — — — — — — — — —

7) kirkkoherra määrätään yhtymärovastin osa-aikaiseen virkasuhteeseen;

8) menettelyyn on muu erityisen painava syy.

Tuomiokapituli antaa sopivalle papille viranhoitomääräyksen seurakuntayhtymän seurakuntapastorin virkaan toistaiseksi. Jollei asian kiireellisyys muuta vaadi, yhteiselle kirkkoneuvostolle tai seurakuntaneuvostolle on varattava tilaisuus antaa lausunto viran erityisistä tarpeista ennen viran täyttämiseen ryhtymistä sekä virkaan ilmoittautuneista ennen viranhoitomääräyksen antamista.

Kun seurakuntayhtymän avoinna olevaan seurakuntayhtymään sijoitetun papin virkaan tai seurakuntayhtymän seurakuntaan sijoitetun papin virkaan tai papin virkaan muutoin tarvitaan väliaikaista hoitajaa, tuomiokapituli määrää virkaa hoitamaan sitä haettavaksi julistamatta virkaan sopivan hiippakunnan papin siten kuin 2 momentissa säädetään.

15 §

*Ulkomaiset opinnot ja tutkintotodistukset*

Ammattipätevyyden tunnustamisesta annetussa laissa (1093/2007) tarkoitetun ammattipätevyyden tuottamaan kelpoisuuteen seurakuntayhtymän, tuomiokapitulin tai kirkkohallituksen virkaan sovelletaan, mitä sanotussa laissa säädetään.

— — — — — — — — — — — — — — —

17 §

*Koeaika*

Virkasuhteeseen otettaessa voidaan määrätä virantoimituksen aloittamisesta alkavasta enintään kuuden kuukauden koeajasta. Vuotta lyhemmässä määräaikaisessa virkasuhteessa koeaika voi olla enintään puolet virkasuhteen kestosta. Seurakuntapastorin koeajan määräämisestä päättää tuomiokapituli.

— — — — — — — — — — — — — — —

Mitä tässä pykälässä säädetään koeajasta, ei koske kirkkoherran, piispan, kirkkoneuvoksen eikä pappisasessorin virkoja.

18 §

*Viranhoitomääräys ja selvitys*

*virkasuhteen ehdoista*

— — — — — — — — — — — — — — —

Viranhoitomääräyksen seurakuntayhtymään sijoitetun sekä seurakuntayhtymän seurakuntaan sijoitetun papin virkaan ja lehtorin virkaan antaa tuomiokapituli. Selvityksen keskeisistä virkasuhteen ehdoista antaa työnantaja. Viranhoitomääräys voidaan antaa myös papin viran väliaikaiseksi hoitajaksi oman viran ohella.

30 §

*Sivutoimi ja kilpaileva toiminta*

— — — — — — — — — — — — — — —

Sivutoimiluvasta päättää työnantaja. Tuomiokapituli päättää sivutoimiluvan myöntämisestä papin viran ja lehtorin viran haltijalle. Sivutoimilupa voidaan myöntää määräajaksi tai muutoin rajoitettuna. Harkittaessa sivutoimiluvan myöntämistä on otettava huomioon, että viranhaltija ei saa sivutoimen vuoksi tulla esteelliseksi tehtävässään. Sivutoimi ei myöskään saa vaarantaa luottamusta tasapuolisuuteen tehtävän hoidossa tai muutenkaan haitata tehtävän asianmukaista hoitamista. Sivutoimena ei saa harjoittaa sellaista toimintaa, joka kilpailevana toimintana ilmeisesti vahingoittaa työnantajaa. Viranhaltija ei saa virkasuhteen kestäessä ryhtyä myöskään kilpailevan toiminnan valmistelemiseksi sellaisiin toimenpiteisiin, joita ei voida pitää hyväksyttävinä.

— — — — — — — — — — — — — — —

31 §

*Terveystietojen antaminen*

Viranhaltija on velvollinen antamaan työnantajan pyynnöstä asianomaisen tehtävän hoitamisen edellytysten selvittämiseksi tarpeelliset tiedot työ- ja toimintakyvystään sen lisäksi, mitä työterveyshuoltolaissa (1383/2001) säädetään. Viranhaltija on myös velvollinen työnantajan määräyksestä osallistumaan terveydentilansa toteamiseksi suoritettaviin tarkastuksiin ja tutkimuksiin, jos se on välttämätöntä tehtävän hoitamisen edellytysten selvittämiseksi. Papin viran haltijalle määräyksen antaa tuomiokapituli. Viranhaltijalle on ennen määräyksen antamista varattava tilaisuus tulla kuulluksi. Potilaan itsemääräämisoikeuteen sovelletaan muutoin, mitä siitä erikseen säädetään.

— — — — — — — — — — — — — — —

35 §

*Virkasuhteen muuttaminen osa-aikaiseksi*

Työnantaja voi, varattuaan viranhaltijalle tilaisuuden tulla kuulluksi, muuttaa virkasuhteen osa-aikaiseksi 52 §:ssä tarkoitetulla irtisanomisperusteella irtisanomisaikaa noudattaen. Kappalaisen, seurakuntapastorin ja lehtorin virkasuhteen osa-aikaistamismenettelyyn sovelletaan, mitä 59 §:n 2 ja 3 momentissa säädetään papin virkasuhteen irtisanomisesta ja purkamisesta.

Kirkkoherran virkasuhde voidaan muuttaa osa-aikaiseksi vain viranhaltijan hakemuksesta tai tuomiokapitulin määrätessä kirkkoherran määräajaksi yhtymärovastin osa-aikaiseen virkasuhteeseen.  
— — — — — — — — — — — — — — —

37 §

*Virantoimitusvelvollisuuden muuttaminen*

— — — — — — — — — — — — — — —

Seurakuntayhtymään sijoitetun kappalaisen, seurakuntapastorin ja lehtorin virantoimitusvelvollisuuden muuttamisesta päättää yhtymärovasti. Seurakuntaan sijoitetun kappalaisen, seurakuntapastorin ja lehtorin viran haltijan virantoimitusvelvollisuuden muuttamisesta päättää kirkkoherra.

39 §

*Viranhaltijan asema liikkeen luovutuksessa*

— — — — — — — — — — — — — — —

41 §

*Virkavapaan hakeminen ja myöntäminen*

— — — — — — — — — — — — — — —

Kirkkojärjestyksessä säädetään virkavapaan myöntävästä viranomaisesta. Kirkkohallitus voi antaa tarkempia määräyksiä seurakuntayhtymän pappien virkavapaan sekä vuosiloman ja vapaa-ajan järjestämisestä.

44 §

*Lomauttaminen*

Työnantajalla on oikeus lomauttaa viranhaltija siten, että virantoimitus ja palkanmaksu keskeytetään toistaiseksi tai määräajaksi joko kokonaan tai osittain virkasuhteen muutoin pysyessä voimassa, jos työnantajalla on 52 §:n mukainen peruste irtisanoa virkasuhde. Kirkkoherraa, piispaa ja kirkkoneuvosta ei voida lomauttaa. Seurakuntayhtymän muun papin sekä lehtorin lomauttamisesta on pyydettävä tuomiokapitulin lausunto. Lomauttaminen ei estä viranhaltijaa ottamasta lomautusajaksi muuta työtä.

— — — — — — — — — — — — — — —

48 §

*Virkasuhteen päättyminen ilman irtisanomista*

— — — — — — — — — — — — — — —

Tuomiokapituli tekee papin ja lehtorin kanssa 1 momentin 6 kohdassa tarkoitetun sopimuksen työnantajaa kuultuaan.

— — — — — — — — — — — — — — —

55 §

*Irtisanomisaika*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Viranhaltijan irtisanoessa virkasuhteensa irtisanomisaika on vähintään:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

3) kaksi kuukautta, jos viranhaltijan ottaminen kuuluu yhteiselle kirkkovaltuustolle;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

59 §

*Virkasuhteen irtisanova tai purkava*

*viranomainen*

Viranhaltijan irtisanoo ja hänen virkasuhteensa purkaa:

1) seurakuntayhtymässä yhteinen kirkkoneuvosto tai johtosäännössä määrätty muu viranomainen;

2) seurakuntaneuvosto seurakuntaan sijoitetun viran osalta, jollei perussäännössä ole toisin määrätty;

3) tuomiokapitulissa tuomiokapituli;

4) kirkkohallituksessa kirkkohallitus, jollei toisin säädetä.

Papin ja lehtorin viran haltijan irtisanoo 50 §:ssä säädetyllä viranhaltijasta johtuvalla perusteella tai 52 §:ssä säädetyillä taloudellisilla ja tuotannollisilla perusteilla tai hänen palvelussuhteensa purkaa 56 §:ssä säädetyllä perusteella tuomiokapituli. Jos tuomiokapituli irtisanoo papin tai lehtorin tai purkaa hänen palvelussuhteensa, sen on ennen päätöksen tekemistä varattava yhteiselle kirkkoneuvostolle tai seurakuntaan sijoitetun papin tai lehtorin viran haltijan osalta seurakuntaneuvostolle mahdollisuus antaa asiasta lausunto.

Yhteisellä kirkkoneuvostolla tai seurakuntaan sijoitetun viran osalta seurakuntaneuvostolla on oikeus 2 momentissa tarkoitetuilla perusteilla tehdä tuomiokapitulille esitys papin tai lehtorin virkasuhteen irtisanomisesta tai virkasuhteen purkamisesta. Tuomiokapitulin on käsiteltävä asia kiireellisenä. Tuomiokapituli voi päättää papin tai lehtorin virkasuhteen purkamisesta 57 §:ssä säädetyn määräajan päättymistä seuraavassa tuomiokapitulin istunnossa, jos asia on pantu vireille 57 §:ssä säädetyssä määräajassa.

Kirkkoherran virkasuhdetta ei voida irtisanoa tämän luvun 52 §:ssä säädetyllä taloudellisella ja tuotannollisella perusteella.

64 §

*Virantoimituksesta pidättämisestä*

*päättävä viranomainen*

Virantoimituksesta pidättämisestä päättää:

1) seurakuntayhtymän papin viran ja lehtorin viran haltijan osalta tuomiokapituli;

2) seurakuntayhtymän muun viran haltijan osalta yhteinen kirkkoneuvosto tai johtosäännössä määrätty muu viranomainen sekä seurakuntaan sijoitetun viran haltijan osalta seurakuntaneuvosto;

3) tuomiokapitulin viran haltijan osalta tuomiokapituli;

4) kirkkohallituksen viran haltijan osalta kirkkohallitus.

Väliaikaisesta virantoimituksesta pidättämisestä päättää:

1) yhtymärovastin ja kirkkoherran viran haltijan osalta piispa;

2) seurakuntayhtymään sijoitetun muun viran haltijan osalta yhtymärovasti;

3) seurakuntaan sijoitetun seurakuntayhtymän muun viran haltijan osalta kirkkoherra;

4) tuomiokapitulin viran haltijan osalta piispa;

5) kirkkohallituksen viran haltijan osalta kansliapäällikkö.

Pappisvirasta pidättämisestä päättää tuomiokapituli. Väliaikaisesta pappisvirasta pidättämisestä päättää piispa.

65 §

*Virantoimituksesta pidättämisessä*

*noudatettava menettely*

— — — — — — — — — — — — — — —

Ennen kuin virantoimituksesta taikka pappisviran tai lehtorin viran toimittamisesta pidättämisestä tehdään päätös, viranhaltijalle on varattava tilaisuus tulla asiassa kuulluksi. Pappisviran toimittamisesta pidättämisessä noudatetaan 5 luvun 3 §:ssä säädettyä menettelyä. Tuomiokapitulin on ennen papin virantoimituksesta pidättämistä varattava yhteiselle kirkkoneuvostolle tai seurakuntaan sijoitetun papin viran haltijan osalta seurakuntaneuvostolle mahdollisuus antaa asiassa lausunto.

— — — — — — — — — — — — — — —

73 §

*Työtodistus*

— — — — — — — — — — — — — — —

Tuomiokapituli antaa työtodistuksen kirkkoherralle ja yhtymärovastille. Yhtymärovasti antaa työtodistuksen seurakuntayhtymään sijoitetulle papille ja lehtorille. Kirkkoherra antaa työtodistuksen seurakuntaan sijoitetulle papille ja lehtorille.

III OSA

SEURAKUNTA JA SEURAKUNTA-

YHTYMÄ

7 luku

**Seurakunnan ja seurakuntayhtymän**

**hallinto**

*Seurakunta*

1 §

*Seurakunnan tehtävät ja jumalanpalvelus*

Seurakunta toteuttaa kirkon tehtävää huolehtimalla jumalanpalvelusten pitämisestä, sakramenttien toimittamisesta sekä muista kirkollisista toimituksista, kristillisestä kasvatuksesta ja opetuksesta, sielunhoidosta, diakoniasta, lähetystyöstä sekä muista kristilliseen sanomaan perustuvista julistus- ja palvelutehtävistä.

Jumalanpalveluksista, sakramenteista ja kirkollisista toimituksista säädetään kirkkojärjestyksessä ja kirkkokäsikirjassa.

Jumalanpalveluksissa sekä muissa kirkollisissa ja seurakunnallisissa tilaisuuksissa voidaan kerätä kolehti kirkon ja seurakunnan toiminnan sekä niiden tehtävää vastaavien tarkoitusten tukemiseksi.

2 §

*Seurakunnan itsehallinto*

Seurakunta hoitaa tehtäviään ja hallintoaan tämän lain ja kirkkojärjestyksen sekä erikseen annettujen säädösten mukaan.

Seurakunta ottaa seurakuntaan sijoitettujen virkojen ja tehtävien viranhaltijat ja työntekijät sekä irtisanoo ja purkaa tällaiset palvelussuhteet, jollei tästä laista muuta johdu.

Seurakunta voi sopia tehtävien hoidosta seurakuntayhtymän kanssa siten kuin 9 §:n 4 momentissa säädetään.

3 §

*Seurakunnan toimielimet*

Seurakunnan hallintoa hoitavat seurakuntaneuvosto ja johtokunnat sekä seurakuntaan sijoitettujen virkojen viranhaltijat.

Seurakuntaneuvosto voi asettaa johtokunnan toimikaudekseen.

4 §

*Seurakuntaneuvosto*

Seurakunnan päätösvaltaa käyttää neljäksi kalenterivuodeksi kerrallaan valittava seurakuntaneuvosto, jollei toisin säädetä tai määrätä.

Seurakuntaneuvosto:

1) johtaa yleisesti seurakunnan toimintaa;

2) päättää seurakunnan hallinnon järjestämisestä;

3) päättää seurakunnalle seurakuntayhtymän talousarviossa osoitettujen määrärahojen käytöstä;

4) valitsee jäsenet seurakunnan toimielimiin;

5) edustaa seurakuntaa, käyttää sen puhevaltaa sekä tekee seurakunnan puolesta sopimukset ja muut oikeustoimet siten kuin siitä perussäännössä määrätään.

Seurakuntaneuvoston työjärjestyksessä määrätään seurakuntaneuvoston toiminnasta, koolle kutsumisesta, esittelystä ja asian käsittelystä.

5 §

*Seurakuntaneuvoston päätösvallan siirtäminen*

Seurakuntaneuvoston päätösvaltaa voidaan siirtää seurakunnan muulle toimielimelle ja seurakuntaan sijoitetun viran viranhaltijalle. Päätösvallan siirtämisestä määrätään seurakuntaneuvoston hyväksymässä johtosäännössä.

Päätösvaltaa ei saa siirtää, jos:

1) seurakuntaneuvoston on päätettävä asia tämän lain, kirkkojärjestyksen, niiden nojalla annettujen täytäntöönpanomääräysten tai muun lain mukaan;

2) asian merkitys on sellainen, että asian käsittelemistä seurakuntaneuvostossa on pidettävä tarpeellisena;

3) päätös on alistettava.

Johtosäännössä voidaan määrätä, että toimielimen tai viranhaltijan päätös on tehtävä esittelystä.

6 §

*Jäsenen osallistumis- ja vaikuttamismahdollisuudet sekä aloiteoikeus*

Seurakuntaneuvoston on huolehdittava, että seurakunnan jäsenillä on edellytykset osallistua ja vaikuttaa seurakunnan toimintaan, seuraavasti:

1) tiedottamalla seurakunnan asioista ja järjestämällä tarvittaessa kuulemistilaisuuksia;

2) selvittämällä seurakunnan jäsenten mielipiteitä ennen päätöksentekoa;

3) järjestämällä yhteistyötä seurakunnan tehtävien hoitamisessa;

4) edistämällä jäsenten oma-aloitteista toiminnan suunnittelua ja valmistelua.

Seurakunnan jäsenellä on oikeus tehdä aloitteita seurakunnan ja seurakuntayhtymän toimintaa ja hallintoa koskevissa asioissa.

7 §

*Seurakunnan osa-aluehallinto*

Seurakuntaneuvosto voi järjestää seurakunnan osa-aluetta koskevaa hallintoa turvatakseen seurakunnan tehtävän toteuttamisen ja osa-alueella asuvien jäsenten osallistumis- ja vaikuttamismahdollisuudet.

Seurakuntaneuvosto voi päättää, että seurakunnan osa-alueen asioita hoitamaan asetetun toimielimen jäsenet tai osa jäsenistä valitaan alueella asuvien seurakunnan jäsenten esityksestä ja että toimielimen jäsenten asuinpaikan tulee olla asianomaisella alueella.

8 §

*Seurakunnat, joilla on erityisiä oikeuksia*

Sellaisen seurakunnan hallintoon, jolle on vakuutettu 25 luvun 12 §:ssä tarkoitettuja erityisiä oikeuksia, sovelletaan lisäksi, mitä seurakuntayhtymästä tässä laissa, kirkkojärjestyksessä ja kirkon vaalijärjestyksessä säädetään. Seurakunnan toimielimiä ovat kirkkovaltuusto ja kirkkoneuvosto. Kirkkovaltuustoon sovelletaan, mitä yhteisestä kirkkovaltuustosta säädetään, ja kirkkoneuvostoon, mitä seurakuntaneuvostosta ja yhteisestä kirkkoneuvostosta säädetään.

*Seurakuntayhtymä*

9 §

*Seurakuntayhtymän tehtävä*

Seurakuntayhtymän tehtävänä on, jollei tässä laissa tai kirkkojärjestyksessä toisin säädetä, hoitaa siihen kuuluvien seurakuntien yhteistä hallintoa ja taloutta.

Seurakuntayhtymän on hoidettava asiat, jotka koskevat seurakuntayhtymään kuuluvien seurakuntien:

1) kirkollisverojen ja muiden yhteisten tulojen jakoa seurakuntien kesken;

2) talousarviota ja muuta talouden- ja omaisuudenhoitoa;

3) henkilöstöhallintoa;

4) kirkonkirjojen pitoa;

5) arkistointia.

Seurakuntayhtymän tehtävänä on huolehtia siitä, että seurakuntaan on sijoitettu riittävä määrä henkilöstöä seurakunnan tehtävän toteuttamiseksi. Seurakuntayhtymän perussäännössä voidaan määrätä, että seurakuntayhtymä ottaa seurakuntaan sijoitettujen virkojen ja tehtävien viranhaltijat ja työntekijät sekä irtisanoo ja purkaa tällaiset palvelussuhteet, jollei tästä laista muuta johdu.

Seurakuntayhtymälle voidaan siirtää seurakuntayhtymän perussäännössä toimivaltaa myös siinä mainituissa seurakunnalliseen toimintaan liittyvissä tehtävissä ja työmuodoissa.

10 §   
*Seurakuntayhtymän toimielimet*

Seurakuntayhtymän hallintoa hoitavat yhteinen kirkkovaltuusto, yhteinen kirkkoneuvosto, seurakuntayhtymän johtokunnat ja viranhaltijat.

11 §   
*Yhteisen kirkkovaltuuston päätösvalta ja päätösvallan siirtäminen*

Seurakuntayhtymän päätösvaltaa käyttää neljäksi kalenterivuodeksi kerrallaan valittava yhteinen kirkkovaltuusto, jollei toisin säädetä tai määrätä.

Yhteinen kirkkovaltuusto voi siirtää päätösvaltaa yhteiselle kirkkoneuvostolle, asettamalleen johtokunnalle ja viranhaltijalle. Päätösvaltaa ei saa siirtää, jos:

1) yhteisen kirkkovaltuuston on päätettävä asia tämän lain, kirkkojärjestyksen, niiden nojalla annettujen täytäntöönpanomääräysten tai muun lain mukaan;

2) päätöksen tekemiseen vaaditaan määräenemmistö;

3) päätös on alistettava;

4) asia koskee kirkollisverotusta, kirkollisverojen ja muiden yhteisten tulojen jakoa seurakuntien kesken, toiminta- ja taloussuunnitelman tai tilinpäätöksen hyväksymistä tai virkojen perustamista tai lakkauttamista.

Yhteinen kirkkovaltuusto ei voi siirtää yhteiselle kirkkoneuvostolle kuuluvaa päätösvaltaa johtokunnalle tai viranhaltijalle, jos:

1) yhteisen kirkkoneuvoston on päätettävä asia tämän lain, kirkkojärjestyksen, niiden nojalla annettujen täytäntöönpanomääräysten tai muun lain mukaan;

2) asia koskee esityksen tekemistä yhteiselle kirkkovaltuustolle;

3) asia koskee yhteisen kirkkovaltuuston tekemän päätöksen täytäntöönpanoa;

4) asian käsittelemistä yhteisessä kirkkoneuvostossa on pidettävä tarpeellisena asian merkityksen vuoksi.

12 §   
*Työjärjestys sekä ohje- ja johtosäännöt*

Yhteinen kirkkovaltuusto hyväksyy itselleen työjärjestyksen, jossa määrätään yhteisen kirkkovaltuuston toiminnasta, varajäsenen kutsumisesta jäsenen tilalle ja asian käsittelystä.

Yhteisen kirkkovaltuuston päätösvallan siirrosta määrätään sen hyväksymässä ohje- tai johtosäännössä. Ohje- tai johtosäännössä voidaan määrätä, että toimielimen tai viranhaltijan päätös on tehtävä esittelystä. Johtosäännössä voidaan määrätä virkojen ja tehtävien sijoittamisesta seurakuntayhtymään ja seurakuntiin.

Yhteinen kirkkovaltuusto hyväksyy yhteisen kirkkoneuvoston ohjesäännön, joka on alistettava tuomiokapitulin vahvistettavaksi.

13 §   
*Yhteisen kirkkovaltuuston päätöksenteon   
edellytykset*

Yhteisen kirkkoneuvoston on valmisteltava yhteisen kirkkovaltuuston käsiteltäväksi tulevasta asiasta päätösehdotus, jollei asia koske kirkkovaltuuston toiminnan sisäistä järjestelyä.

Yhteisen kirkkovaltuuston päätöksen tekemiseen vaaditaan, että vähintään kaksi kolmasosaa läsnä olevista ja enemmän kuin puolet kaikista jäsenistä sitä kannattaa asiassa, joka koskee:

1) perussäännön muuttamista;

2) useamman kunnan alueella toimivan seurakuntayhtymän purkamista;

3) kirkollisen rakennuksen, kappelin, seurakuntatalon, seurakuntayhtymän virastotalon taikka leiri- tai kurssikeskuksen rakentamista tai hankkimista;

4) kirkollisen rakennuksen olennaista muuttamista tai purkamista, sen käyttötarkoituksen muuttamista taikka muun rakennuksen muuttamista kirkolliseksi rakennukseksi;

5) hautausmaan perustamista tai laajentamista;

6) kiinteän omaisuuden luovuttamista;

7) viran perustamista.

14 §   
*Yhteisen kirkkoneuvoston tehtävät*

Yhteinen kirkkoneuvosto, jollei toisin säädetä tai määrätä:

1) johtaa seurakuntayhtymän hallintoa sekä seurakuntayhtymän talouden ja omaisuuden hoitoa;

2) johtaa yleisesti seurakuntayhtymän toimintaa ja viestintää;

3) valvoo seurakuntayhtymän ja siihen kuuluvien seurakuntien etua, edustaa seurakuntayhtymää ja käyttää sen ja siihen kuuluvien seurakuntien puhevaltaa tuomioistuimissa ja muissa viranomaisissa;

4) tekee seurakuntayhtymän ja siihen kuuluvien seurakuntien puolesta sopimukset ja muut oikeustoimet;

5) tekee paikalliset virka- ja työehtosopimukset siten kuin niistä erikseen säädetään tai määrätään.

15 §   
*Yhteisen kirkkovaltuuston päätösten*

*laillisuusvalvonta*

Yhteinen kirkkoneuvosto ei saa panna yhteisen kirkkovaltuuston päätöstä täytäntöön, jos se on tehty virheellisessä järjestyksessä, yhteinen kirkkovaltuusto on ylittänyt toimivaltansa tai päätös on muutoin lainvastainen. Asia on viipymättä saatettava uudelleen yhteisen kirkkovaltuuston käsiteltäväksi.

Jos yhteinen kirkkovaltuusto pysyy päätöksessään, yhteisen kirkkoneuvoston on saatettava hallinto-oikeuden ratkaistavaksi, onko päätöksen täytäntöönpanolle 1 momentissa tarkoitettu este.

*Hallintomenettely toimielimessä*

16 §   
*Päätösvaltaisuus*

Seurakunnan tai seurakuntayhtymän toimielin on päätösvaltainen, kun enemmän kuin puolet jäsenistä on läsnä, jollei tässä laissa toisin säädetä.

17 §   
*Esteellisyys seurakunnassa ja seurakuntayhtymässä*

Yhteisessä kirkkovaltuustossa jäsen on esteellinen ottamaan osaa sellaisen päätöksen tekemiseen, joka koskee henkilökohtaisesti häntä tai hänen hallintolain 28 §:n 2 tai 3 momentissa tarkoitettua läheistään.

Muissa toimielimissä esteellisyyteen sovelletaan hallintolain 28 §:ää lukuun ottamatta sen 1 momentin 6 kohtaa. Palvelussuhde seurakuntayhtymään ei tee henkilöä esteelliseksi hallintoasiassa, jossa seurakunta tai seurakuntayhtymä on asianosainen, jollei hän palvelussuhteensa perusteella ole esitellyt tai muutoin käsitellyt asiaa.

18 §   
*Äänestäminen toimielimessä*

Äänestys on toimitettava julkisesti. Päätökseksi tulee ehdotus, joka on saanut eniten ääniä tai saavuttanut säädetyn määräenemmistön.

19 §  
*Vaalin toimittaminen toimielimessä*

Luottamushenkilö tai viranhaltija valitaan toimielimessä vaalilla. Vaalissa tulevat valituiksi se tai ne, jotka ovat saaneet eniten ääniä.

Luottamushenkilöiden vaali toimitetaan suhteellisena, jos sitä vaatii läsnä olevista jäsenistä vähintään määrä, joka saadaan jakamalla läsnä olevien lukumäärä valittavien lukumäärällä lisättynä yhdellä. Jos osamääräksi tulee murtoluku, se korotetaan seuraavaan kokonaislukuun.

Varajäsenet valitaan samassa vaalissa kuin varsinaiset jäsenet. Jos varajäsenet ovat henkilökohtaisia, ehdokkaat on hyväksyttävä ennen vaalia ja ehdokkaana tulee olla sekä varsinainen jäsen että tämän varajäsen. Jos varajäsenet eivät ole henkilökohtaisia, valituiksi tulevat varsinaisiksi jäseniksi valittujen jälkeen seuraavaksi eniten ääniä tai suhteellisessa vaalissa korkeimmat vertausluvut saaneet ehdokkaat.

Suhteellista vaalia toimitettaessa on noudatettava, mitä seurakuntavaaleista säädetään. Suhteellinen vaali ja vaadittaessa myös enemmistövaali on toimitettava suljetuin lipuin.

20 §   
*Päätöksen siirtäminen ylemmän viranomaisen ratkaistavaksi*

Seurakuntaneuvoston ja yhteisen kirkkoneuvoston alaisen toimielimen ja viranhaltijan päätös voidaan siirtää ylemmän viranomaisen ratkaistavaksi siten kuin työjärjestyksessä tai ohje- tai johtosäännössä määrätään. Päätös voidaan tällöin kumota, muuttaa tai palauttaa uudelleen käsiteltäväksi.

21 §   
*Kokouksen julkisuus*

Yhteisen kirkkovaltuuston kokous on julkinen. Kun toimielimessä käsitellään asiaa tai asiakirjaa, joka laissa säädetään salassa pidettäväksi, tai jos toimielin muuten painavan syyn vuoksi jossakin asiassa niin päättää, kokous on suljettu.

Muiden toimielinten kokoukset ovat julkisia vain, jos toimielin niin päättää, eikä käsiteltävänä ole asia tai asiakirja, joka laissa säädetään salassa pidettäväksi.

22 §   
*Sopimukset seurakuntien ja seurakuntayhtymien kesken tai kunnan kanssa*

Seurakunnat ja seurakuntayhtymät voivat tehdä sopimuksia tehtäviensä yhteisestä hoitamisesta tai tehtävän hoitamisesta toisen seurakunnan tai seurakuntayhtymän puolesta.

Seurakunta tai seurakuntayhtymä voi sopimuksen perusteella huolehtia kunnalle tai kuntayhtymälle kuuluvasta tehtävästä. Jos tehtävää varten perustetaan seurakunnan tai seurakuntayhtymän johtokunta, voidaan sopia, että kunta tai kuntayhtymä saa valita siihen jäseniä, kuitenkin enintään puolet.

23 §

*Tarkemmat säännökset*

Seurakunnan ja seurakuntayhtymän toimielinten kokoonpanosta, koolle kutsumisesta sekä läsnäolo- ja puheoikeudesta ja päätöksenteosta toimielimessä säädetään tarkemmin kirkkojärjestyksessä.

*Seurakunnan ja seurakuntayhtymän   
talous*

24 §

*Varojen käyttäminen*

Seurakunnan ja seurakuntayhtymän varoja saadaan käyttää ainoastaan niiden tehtävien toteuttamiseen.

25 §   
*Kirkollisvero*

Seurakunnan jäsenen tulee osallistua seurakunnan, seurakuntayhtymän ja kirkon tehtävien rahoittamiseen maksamalla kirkollisveroa. Kirkollisveron perusteista ja kirkollisverosta vapauttamisesta säädetään evankelis-luterilaisten seurakuntien jäsenten velvollisuudesta suorittaa veroa seurakunnalle annetussa laissa (1013/2012). Kirkollisverosta vapauttamisesta päättää yhteinen kirkkoneuvosto.

Kirkollisverolla katetaan se määrä, joka yhteisen kirkkovaltuuston vuosittain hyväksymän talousarvion mukaan muiden tulojen lisäksi tarvitaan menojen suorittamiseen. Yhteinen kirkkovaltuusto päättää tuloveroprosentista 0,05 prosenttiyksikön tarkkuudella.

26 §   
*Tilivelvolliset*

Tilivelvollisia ovat luottamushenkilö ja viranhaltija:

1) joka päättää menoa tai tuloa koskevasta toimenpiteestä tai ottaa osaa sellaisen päätöksen tekemiseen;

2) joka hyväksyy maksettavaksi menon tai vastaanotettavaksi tulon;

3) jonka hallussa on seurakunnan tai seurakuntayhtymän rahavaroja tai muuta omaisuutta taikka joka ottaa osaa varojen sijoittamista koskevan päätöksen tekemiseen;

4) jonka tehtävänä on valvoa seurakunnan tai seurakuntayhtymän taloudellista etua, varojen hoitoa tai tilinpitoa.

Tilivelvolliseksi ei kuitenkaan katsota yhteisen kirkkovaltuuston jäsentä eikä tilintarkastajaa.

27 §   
*Taloutta koskevat muut säännökset ja määräykset sekä taloussääntö*

Seurakuntayhtymän kirjanpitovelvollisuudessa, kirjanpidossa, tilinpäätöksessä ja tilintarkastuksessa sovelletaan kirjanpitolakia (1336/1997) ja tilintarkastuslakia (459/2007).

Toiminta- ja taloussuunnitelmasta, talousarviosta, varojen ja omaisuuden hoitamisesta, kirjanpidosta, tilinpäätöksestä ja toimintakertomuksesta sekä tilintarkastuksesta säädetään tarkemmin kirkkojärjestyksessä.

Kirkkohallitus voi antaa tarkempia määräyksiä seurakuntayhtymien kirjanpidosta ja palkanlaskennasta.

Taloudenhoidon järjestämisestä määrätään tarkemmin yhteisen kirkkovaltuuston hyväksymässä taloussäännössä.

*Kirkolliset rakennukset ja seurakuntayhtymien kiinteistöt*

28 §

*Kirkollinen rakennus ja päätöksen alistaminen*

Kirkollisia rakennuksia ovat kirkko, kellotapuli, siunaus- ja hautakappeli sekä hautausmaalla oleva niihin rinnastettava rakennus.

Kirkkopihaan, sen ja hautausmaan aitaan ja porttiin sekä sankarihautausmaahan sovelletaan, mitä kirkollisesta rakennuksesta säädetään.

Yhteisen kirkkovaltuuston päätös on alistettava kirkkohallituksen vahvistettavaksi, jos se koskee:

1) uuden kirkon tai siunauskappelin rakentamista tai hankkimista;

2) muun rakennuksen muuttamista kirkoksi tai siunauskappeliksi;

3) kirkollisen rakennuksen olennaista muuttamista tai purkamista taikka sen käyttötarkoituksen muuttamista;

4) luopumista kirkon käytöstä.

29 §   
*Kirkollisen rakennuksen suojelu*

Kirkollisen rakennuksen suojelun tavoitteena on turvata kirkollinen rakennettu kulttuuriympäristö osana kulttuuriperintöä, vaalia sen ominaisluonnetta ja erityispiirteitä sekä edistää sen kulttuurisesti kestävää hoitoa ja käyttöä.

Kirkollinen rakennus, joka on rakennettu ennen vuotta 1917, on lain nojalla suojeltu. Kirkkohallitus voi määrätä tätä myöhemmin käyttöön otetun kirkollisen rakennuksen suojeltavaksi, jos suojelu on perusteltua rakennushistorian, rakennustaiteen, rakennustekniikan tai erityisten ympäristöarvojen kannalta. Kirkkohallitus päättää suojelusta omasta, seurakuntayhtymän, tuomiokapitulin tai Museoviraston aloitteesta.

Rakennuksen suojelu käsittää myös sen kiinteän sisustuksen, siihen liittyvät maalaukset ja taideteokset sekä rakennuksen pihapiirin.

30 §   
*Lausunnot*

Seurakuntayhtymän on ennen päätöksen tekemistä varattava Museovirastolle tilaisuus antaa asiasta lausunto, jos päätös koskee suojellun tai sellaisen kirkollisen rakennuksen, jonka käyttöön ottamisesta on kulunut 50 vuotta, olennaista muuttamista tai purkamista taikka käyttötarkoituksen muuttamista. Lausunto on pyydettävä jo asiaa koskevasta suunnitelmasta.

Seurakuntayhtymän on lisäksi ennen 1 momentissa tarkoitetun päätöksen tekemistä varattava tilaisuus antaa asiasta lausunto Ahvenanmaan maakunnan hallitukselle, jos kirkollinen rakennus sijaitsee Ahvenanmaalla, tai saamelaiskäräjille, jos rakennus sijaitsee saamelaisten kotiseutualueella.

Museovirasto voi antaa ohjeita suojeltua kirkollista rakennusta koskevan päätöksen täytäntöönpanosta.

31 §   
*Päätös kirkollisen rakennuksen suojelun lakkaamisesta*

Kirkkohallitus voi päättää, ettei kirkollista rakennusta enää ole pidettävä suojeltuna, jos:

1) rakennus on sillä tavoin vahingoittunut, ettei sitä voida saattaa ennalleen;

2) seurakuntayhtymässä on useita kirkollisia rakennuksia eikä siihen kuuluvalla seurakunnalla ole tarvetta toiminnassaan enää käyttää alueellaan olevaa suojeltua kirkollista rakennusta;

3) rakennuksen suojeleminen ei ole muusta erityisestä syystä enää perusteltua.

Kirkkohallituksen on ennen päätöksen tekemistä varattava Museovirastolle ja lisäksi 30 §:n 2 momentissa tarkoitetuissa tilanteissa Ahvenanmaan maakunnan hallitukselle tai saamelaiskäräjille tilaisuus antaa asiassa lausunto.

Kirkkohallituksen päätöksestä tulee viipymättä ilmoittaa asianomaiselle elinkeino-, liikenne- ja ympäristökeskukselle sekä kirkollisen rakennuksen sijaintikunnalle.

32 §

*Rakennussuojelun valvonta*

Kirkkohallituksen, tuomiokapitulin tai Museoviraston määräämällä tarkastajalla on oikeus päästä kirkolliseen rakennukseen sen suojelua koskevan asian vireille panemisen tai suojelun noudattamisen ja soveltamisen kannalta tarpeellisten tarkastusten ja tutkimusten suorittamiseksi.

Kirkkohallitus voi kieltää sellaisen kirkollisessa rakennuksessa tehtävän muutos- tai korjaustyön, jota koskevaa päätöstä ei ole vahvistettu tai saatettu vahvistettavaksi. Kirkkohallituksen päätös voidaan panna täytäntöön siitä tehdystä valituksesta huolimatta.

33 §   
*Kirkollisen rakennuksen suojelun kustannukset*

Seurakuntayhtymää, joka omassa tai siihen kuuluvan seurakunnan toiminnassa ei voi käyttää omistamaansa suojeltua kirkollista rakennusta tai saada siitä muuten kohtuullista hyötyä, ei voida velvoittaa sellaisiin suojelutoimenpiteisiin, joista aiheutuvat kustannukset ovat ilmeisessä epäsuhteessa siihen, mitä seurakuntayhtymä voi osoittaa kaikkien kirkollisten rakennustensa hoitoon ja kunnostamiseen.

34 §   
*Kiinteän omaisuuden luovuttaminen*

Seurakuntayhtymän kiinteän omaisuuden myymistä, vaihtamista tai muuta luovuttamista koskeva yhteisen kirkkovaltuuston päätös on alistettava kirkkohallituksen vahvistettavaksi, jos luovuttamisen kohteena on hautausmaakiinteistö tai kiinteistö, jolla sijaitsee kirkollinen rakennus.

*Hautaustoimi*

35 §   
*Hautausmaan perustaminen ja lakkauttaminen*

Seurakuntayhtymän yhteinen kirkkovaltuusto päättää hautausmaan perustamisesta, laajentamisesta ja lakkauttamisesta. Päätös on alistettava kirkkohallituksen vahvistettavaksi.

36 §   
*Hautaoikeus*

Seurakunnan tai seurakuntayhtymän velvollisuudesta osoittaa hautasija vainajalle säädetään hautaustoimilaissa (457/2003). Yhteinen kirkkoneuvosto voi päättää, että seurakuntayhtymän hautausmaahan saadaan haudata muukin kuin hautaustoimilaissa siihen oikeutettu vainaja.

Seurakuntayhtymä luovuttaa oikeuden hautaan kuolemantapauksen yhteydessä. Samalla hautaoikeus voidaan luovuttaa myös vainajan omaisille. Yhteinen kirkkoneuvosto voi erityisestä syystä päättää luovuttaa hautaoikeuden muulloinkin.

Hautaoikeuden haltija voi luovuttaa hautaoikeuden vain seurakuntayhtymälle.

37 §   
*Hautaoikeuden voimassaoloaika*

Hautaoikeus luovutetaan määräajaksi, enintään 50 vuodeksi. Määräaika lasketaan haudan luovuttamista seuraavan kalenterivuoden alusta. Hautaoikeuden voimassaoloaika päättyy aikaisintaan sen kalenterivuoden lopussa, jona viimeisestä hautauksesta on kulunut 15 vuotta, ei kuitenkaan ennen kuin hautaa voidaan käyttää uudelleen.

Hautaoikeuden voimassaoloaikaa voidaan oikeudenhaltijan hakemuksesta jatkaa, jollei siitä aiheudu haittaa hautausmaan tarkoituksenmukaiselle järjestelylle tai hoidolle. Hautaoikeus on voimassa vain niin kauan kuin hauta on rauhoitetun hautausmaan osana.

Hautaoikeus lakkaa ilman irtisanomista.

38 §   
*Hautaoikeuden haltija*

Hautaoikeuden haltija edustaa niitä, joita hautaan voidaan haudata, ja käyttää puhevaltaa hautaa koskevissa asioissa siten kuin hautaustoimilaissa sekä tässä laissa ja sen nojalla säädetään tai määrätään.

Hautaa luovutettaessa sovitaan hautaoikeuden haltijasta. Jos sopimusta ei ole tehty vuoden kuluessa haudan luovutuspäivästä tai jos tehtyä sopimusta ei voida olosuhteiden muuttumisen johdosta noudattaa, hautaoikeuden haltijaksi tulee vainajan leski, tai jos leskeä ei ole, ensimmäiseksi hautaan haudatun vainajan lähimmät perilliset. Näiden on valittava hautaoikeuden haltija edustamaan heitä hautaa koskevissa asioissa. Hautaoikeuden uudesta haltijasta on ilmoitettava hautaustoimesta vastaavalle seurakuntayhtymän viranomaiselle.

Jos ensimmäiseksi hautaan haudatun vainajan lähimmät omaiset eivät ole sopineet hautaoikeuden uudesta haltijasta, yhteinen kirkkoneuvosto määrää hautaoikeuden haltijan. Yhteinen kirkkoneuvosto voi antaa etusijan paikkakunnalla asuvalle tai sille, joka on huolehtinut haudan hoidosta.

39 §   
*Hautaamisjärjestys*

Hautaa luovutettaessa sovitaan siitä, keitä hautaan voidaan haudata. Jos sopimusta ei ole tehty, hautaan voidaan ensisijaisesti haudata vainaja, jota varten hauta on luovutettu, ja tämän puoliso sekä lisäksi kuolemantapausten mukaisessa järjestyksessä suoraan etenevässä tai takenevassa polvessa oleva sukulainen ja tämän puoliso. Jos tällaista sukulaista ei ole tai jos hautaoikeuden haltija siihen suostuu, hautaan saadaan haudata vainajan sisar ja veli sekä heidän lapsensa sekä kaikkien näiden puolisot.

Hautaustoimesta vastaava seurakuntayhtymän viranomainen voi hautaoikeuden haltijan suostumuksella antaa luvan haudata hautaan muunkin vainajan.

40 §   
*Haudan hoito*

Hautaoikeuden haltija vastaa siitä, että hautaa hoidetaan hautausmaan arvon mukaisesti. Yhteinen kirkkovaltuusto voi kuitenkin päättää, että seurakuntayhtymän kustannuksella huolehditaan hautausmaalla tai sen osalla olevien hautojen perushoidosta. Yhteinen kirkkovaltuusto voi päättää, että seurakunta vastaa haudan hoidosta, jos vainajan muiston vaalimista pidetään seurakuntayhtymän tai siihen kuuluvan seurakunnan kannalta tärkeänä.

Seurakuntayhtymä voi tehdä hautaoikeuden haltijan kanssa määräaikaisen sopimuksen siitä, että seurakuntayhtymä ottaa korvauksesta vastuun haudan hoidosta. Seurakuntayhtymä voi sopia, että hoitokorvaukset sijoitetaan hautainhoitorahastoon, jonka varat käytetään sopimusten mukaisten hautojen hoitoon.

Yhteinen kirkkoneuvosto voi velvoittaa hautaoikeuden haltijan kunnostamaan haudan, jonka hoito on olennaisesti laiminlyöty. Kunnostamiseen varataan vuoden määräaika siitä, kun päätös on annettu hautaoikeuden haltijalle tiedoksi. Yhteinen kirkkoneuvosto voi todeta hautaoikeuden menetetyksi, jollei laiminlyöntiä ole korjattu. Päätöksen tiedoksi antamisesta säädetään 24 luvun 11 b §:ssä.

41 §   
*Erimielisyyden ratkaiseminen*

Yhteinen kirkkoneuvosto ratkaisee erimielisyyden hautaoikeudesta, hautaoikeuden haltijasta ja hänen velvollisuuksistaan, siitä keitä hautaan voidaan haudata, hautamuistomerkistä sekä muusta hautaa tai hautaamista koskevasta asiasta, jollei hautaustoimilaissa toisin säädetä.

42 §   
*Hautaustoimen ohjesääntö, hautausmaakaava ja hautausmaan käyttösuunnitelma*

Yhteinen kirkkovaltuusto hyväksyy hautaustoimen ohjesäännön, hautausmaakohtaisen hautausmaakaavan ja hautausmaan käyttösuunnitelman. Hautaustoimen ohjesäännössä määrätään:

1) haudoista;

2) hautakirjanpidosta;

3) haudan hoidolle asetetuista vaatimuksista;

4) hautamuistomerkkien hyväksymisestä;

5) hautausmaalla noudatettavasta järjestyksestä.

43 §   
*Hautaustoimen maksut*

Hautasijan luovuttamisesta ja hautaamiseen liittyvistä palveluista tulee periä maksut, joiden määräämisessä otetaan huomioon seurakuntayhtymälle palvelun tuottamisesta aiheutuvat kustannukset. Hautaustoimessa perittäviin maksuihin sovelletaan lisäksi, mitä hautaustoimilain 6 §:ssä säädetään.

Yhteinen kirkkovaltuusto päättää haudoista perittävistä maksuista.

44 §   
*Avopuolison asema*

Mitä tämän lain hautaustoimea koskevissa säännöksissä säädetään puolisosta tai leskestä, koskee myös kuolinhetkellä vainajan kanssa avioliitonomaisissa olosuhteissa yhteisessä taloudessa jatkuvasti elänyttä henkilöä.

*Kirkonkirjat ja arkistotoimi*

45 §   
*Kirkonkirjat*

Kirkonkirjoja ovat:

1) kirkon yhteinen jäsenrekisteri (*jäsenrekisteri*), jota ylläpidetään automaattisen tietojenkäsittelyn avulla;

2) manuaaliset kirkonkirjat.

Manuaalisia kirkonkirjoja ovat ennen vuotta 2005 pidetyt perhelehdet ja luettelot kastetuista, rippikoulun käyneistä ja konfirmoiduista sekä henkilöistä, joiden avioliiton esteistä on toimitettu tutkinta, avioliittoon vihityistä, kuolleista ja haudatuista, muuttaneista, kirkosta eronneista ja kirkkoon liittyneistä. Manuaalisia kirkonkirjoja ovat myös ennen uskontokuntien jäsenrekistereistä annetun lain (614/1998) voimaantuloa pidetyt kirkolliset väestörekisterit ja niihin kuuluvat asiakirjat.

Manuaalisista kirkonkirjoista jäsenrekisteriin talletetut tiedot ovat osa jäsenrekisteriä.

46 §   
*Kirkonkirjojen käyttötarkoitus*

Kirkonkirjojen tietoja käytetään seurakunnan ja seurakuntayhtymän toiminnassa ja hallinnossa sekä kirkon jäsenten oikeuksien ja velvollisuuksien toteuttamisessa.

Seurakunta ja seurakuntayhtymä saa käyttää kirkonkirjojen tietoja niille tässä laissa tai sen nojalla säädettyjen tai määrättyjen taikka muussa laissa säädettyjen tehtävien ja velvoitteiden hoitamisessa.

Kirkkohallitus saa käyttää jäsenrekisterin tietoja tilastojen laatimisessa ja kirkon toimintaan liittyvien tutkimusten tekemisessä. Tuomiokapituli saa käyttää jäsenrekisterin tietoja tässä laissa tai sen nojalla säädettyjen tai määrättyjen tehtävien hoitamisessa.

47 §   
*Keskusrekisteri*

Seurakuntayhtymään kuuluvat seurakunnat järjestävät kirkonkirjojen pitämisen yhteisenä keskusrekisterinä. Keskusrekisterin toimialue voi muodostua yhden tai useamman seurakuntayhtymän seurakunnista.

Keskusrekisterin järjestämisestä säädetään tarkemmin kirkkojärjestyksessä.

48 §   
*Jäsenrekisterin tietosisältö*

Jäsenrekisteriin talletetaan kirkon jäsenistä manuaalisista kirkonkirjoista siirretyt tiedot ja uskontokuntien jäsenrekistereistä annetun lain 4 ja 5 §:n mukaiset tiedot.

Uskontokuntien jäsenrekistereistä annetun lain 5 §:n 6 ja 7 kohdassa tarkoitetuista tiedoista säädetään tarkemmin kirkkojärjestyksessä.

Jäsenrekisteriin voidaan tallettaa tietoja kirkkoon kuulumattomasta henkilöstä uskontokuntien jäsenrekistereistä annetun lain 5 §:n 3–5 kohdan nojalla. Näiden tietojen käsittelyyn sovelletaan, mitä tässä luvussa säädetään jäsentä koskevien tietojen käsittelystä.

49 §   
*Rekisterinpitäjät ja vastuut*

Rekisterinpitäjä on keskusrekisteri. Keskusrekisterin johtaja:

1) päättää kirkonkirjojen pitämistä koskevista asioista;

2) päättää jäsentä koskevien tietojen käsittelystä;

3) vastaa rekisteritietojen virheettömyydestä;

4) päättää kirkonkirjaan tallennettujen kirkon jäsenten yksittäisten tietojen luovuttamisesta todistuksena, otteena tai jäljennöksenä.

Kirkkohallitus vastaa jäsenrekisterin:

1) yleisestä toimivuudesta;

2) rekisteritoimintojen yhtenäisyydestä;

3) tietohallinnosta;

4) tietoturvallisuudesta;

5) tietojen sähköisestä arkistoinnista.

Kirkkohallitus päättää teknisen käyttöyhteyden välityksellä tapahtuvasta tietojen luovuttamisesta ja muusta kuin kirkon jäsenten yksittäisten tietojen luovuttamisesta. Päätöksessä on annettava tarvittavat määräykset tietojen käytöstä ja suojauksesta.

Vastuu kirkonkirjoista jakautuu keskusrekisterien ja kirkkohallituksen kesken siten kuin tässä laissa tai muussa laissa säädetään.

50 §   
*Tietojen tallettaminen jäsenrekisteriin*

Tiedon kirkollisesta vihkimisestä, avioliiton siunaamisesta, rippikoulun käymisestä ja konfirmaatiosta saa tallettaa jäsenrekisteriin muukin keskusrekisteri kuin se, johon kuuluvan seurakunnan jäsentä tieto koskee.

51 §   
*Jäsenrekisterin käyttöoikeus sekä käyttöoikeus- ja lokirekisteri*

Kirkkohallitus myöntää käyttöoikeudet jäsenrekisterin tietojen käsittelyyn. Keskusrekisterin johtaja voi myöntää käyttöoikeuden keskusrekisteriin kuuluvien seurakuntien jäseniä koskevien tietojen käsittelyyn.

Kirkkohallituksen on pidettävä käyttöoikeuksien hallintaa varten käyttöoikeusrekisteriä niistä henkilöistä, joille on myönnetty oikeus jäsenrekisterin tietojen käsittelyyn. Käyttöoikeusrekisteriin talletetaan:

1) käyttäjän nimi, henkilötunnus, käyttäjätunnus ja organisaatio;

2) tiedot käyttöoikeuden sisällöstä ja laajuudesta;

3) tiedot käyttöoikeuspäätöksestä.

Kirkkohallituksen on pidettävä jäsenrekisterin tietojen käsittelystä lokirekisteriä käytön seurantaa, valvontaa ja suojausta varten. Lokirekisteriin talletetaan:

1) käyttäjän käyttäjätunnus;

2) käsittelyn tapahtuma-ajankohta;

3) käsitellyt tiedot tai tietoryhmät.

Kirkkohallituksen on säilytettävä käyttöoikeusrekisteriin talletetut tiedot viisi vuotta käyttöoikeuden päättymisestä lukien ja lokirekisteriin talletetut tiedot viisi vuotta niiden tallentamisajankohtaa seuraavan kalenterivuoden alusta lukien.

52 §   
*Kirkkohallituksen määräykset*

Kirkkohallitus antaa tarkempia määräyksiä:

1) jäsenrekisterin yleisestä toimivuudesta, rekisteritoimintojen yhtenäisyydestä, tietohallinnosta ja tietoturvallisuudesta;

2) kirkonkirjojen järjestämisestä, säilyttämisestä ja hävittämisen edellytyksistä.

Kirkkohallitus määrää tietojen luovuttamisesta perittävistä maksuista.

53 §   
*Kirkonkirjojen säilyttäminen ja tallettaminen*

Kirkonkirjat säilytetään pysyvästi. Kirkkohallitus voi määrätä tietyille tiedoille tai asiakirjoille määräaikaisen säilytysajan.

Manuaalisia kirkonkirjoja voidaan tallettaa arkistolaitokseen. Talletetut kirkonkirjat ovat seurakuntayhtymän omaisuutta. Manuaalisten kirkonkirjojen tallettamisesta arkistolaitokseen säädetään tarkemmin kirkkojärjestyksessä.

Pysyvästi säilytettävien jäsenrekisteritietojen säilyttäminen voidaan antaa myös ulkopuolisen palveluntarjoajan hoidettavaksi siten kuin kirkkohallitus päättää.

54 §   
*Ilmoitusvelvollisuus*

Jos pappi kastaa tai siunaa hautaan henkilön, joka ei kuulu hänen seurakuntaansa, hänen on välittömästi toimituksen suoritettuaan ilmoitettava siitä sille keskusrekisterille tai uskonnolliselle yhdyskunnalle, jonka jäseneksi kyseinen henkilö tulee tai jonka jäsen hän oli. Ilmoituksen tulee sisältää ainakin nimi ja henkilötunnus tai syntymäaika, tieto alaikäisen kastetun lapsen huoltajista sekä tieto toimituksesta ja sen ajankohdasta.

Avioliittoon vihkimisestä tehtävästä ilmoituksesta säädetään erikseen.

55 §   
*Suhde muuhun lainsäädäntöön*

Tässä laissa tarkoitettujen henkilötietojen käsittelyyn sovelletaan muutoin, mitä henkilötietolaissa (523/1999), viranomaisten toiminnan julkisuudesta annetussa laissa ja väestötietojärjestelmästä ja Väestörekisterikeskuksen varmennepalveluista annetussa laissa (661/2009) säädetään.

56 §   
*Arkistotoimi*

Jollei tässä laissa toisin säädetä, seurakuntayhtymän arkistotoimen hoitoon, tehtäviin, suunnitteluun ja järjestämiseen sovelletaan arkistolakia (831/1994).

Arkistotoimen järjestämisestä säädetään tarkemmin kirkkojärjestyksessä.

Kirkkohallitus määrää, mitkä kirkollisen viranomaisen asiakirjat on säilytettävä pysyvästi.

17 b luku

**Hiippakuntavaltuusto**

1 §

*Tehtävät*

Hiippakuntavaltuuston tehtävänä on:

1) tukea ja edistää kirkon tehtävän toteuttamista hiippakunnassa ja siihen kuuluvissa seurakunnissa ja seurakuntayhtymissä;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

18 luku  
**Piispa**

1 §

*Piispa ja piispan tehtävät*

Piispa johtaa hiippakuntansa hallintoa ja toimintaa sekä valvoo seurakuntia, seurakuntayhtymiä ja pappeja.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

20 luku  
**Kirkolliskokous**

1 §  
*Kokoonpano*

*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_*

Pappisedustajien ja maallikkoedustajien 1 momentin 3 kohdassa tarkoitettu luku jaetaan hiippakuntien kesken niiden läsnä olevien jäsenten lukumäärän mukaisessa suhteessa siten, että todetaan ensin hiippakunnasta valittavien edustajien kokonaismäärä ja sitten paikkojen jakaantuminen pappis- ja maallikkoedustajien kesken. Ahvenanmaan seurakunnista valitaan yksi maallikkoedustaja eikä näiden seurakuntien läsnä olevien jäsenten lukumäärää oteta huomioon jaettaessa muita edustajapaikkoja hiippakuntien kesken. Jokaisesta hiippakunnasta valitaan vähintään kaksi pappia ja neljä maallikkoa.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

23 luku  
**Luottamushenkilöt ja vaalit**

3 §

*Vaalikelpoisuuden rajoitus*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakuntavaaleissa ei seurakuntayhtymän eikä siihen kuuluvan seurakunnan luottamustoimeen saa valita tämän seurakuntayhtymän palveluksessa olevaa henkilöä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

7 §

*Luottamustoimen hoitaminen*

Luottamushenkilö pysyy toimessaan sen ajan, joksi hänet on valittu ja sen jälkeenkin, kunnes toinen on valittu hänen sijaansa. Luottamushenkilön on hoidettava tointaan siihen saakka, kunnes asia on lopullisesti ratkaistu, jos:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

3) yhteinen kirkkoneuvosto on 7 luvun 15 §:n nojalla jättänyt yhteisen kirkkovaltuuston vaalipäätöksen täytäntöön panematta.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

8 §

*Naisten ja miesten edustus toimielimessä*

Jollei erityisestä syystä muuta johdu, tulee kirkollisissa toimielimissä olla sekä naisia että miehiä kumpiakin vähintään 40 prosenttia lukuun ottamatta kirkolliskokousta, hiippakuntavaltuustoa, tuomiokapitulia, yhteistä kirkkovaltuustoa ja seurakuntaneuvostoa.

9 §

*Seurakuntavaalit*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakuntavaaleissa valitaan yhteisen kirkkovaltuuston ja seurakuntaneuvoston jäsenet. Seurakunnassa, jolle on vakuutettu 25 luvun 12 §:ssä tarkoitettuja erityisiä oikeuksia, valitaan seurakuntavaaleissa kirkkovaltuuston jäsenet. Vaalit toimitetaan joka neljäs vuosi samanaikaisesti kaikissa seurakunnissa.

10 §

*Poikkeukselliset seurakuntavaalit*

Jos kesken vaalikauden tapahtuu seurakuntajaon muutos, seurakunta liittyy seurakuntayhtymään tai eroaa siitä tai uusi seurakuntayhtymä perustetaan taikka seurakuntayhtymä puretaan, yhteinen kirkkovaltuusto ja seurakuntaneuvosto muodostetaan edellisen vaalin tuloksen perusteella.

Ylimääräiset vaalit toimitetaan, jos 1 momentissa tarkoitettu menettely ei ole mahdollinen tai jokin seurakunta vaatii vaaleja. Muutoksen ollessa vähäinen tai jäljellä olevan toimikauden lyhyt kirkkohallitus voi määrätä, että ylimääräisiä vaaleja ei toimiteta tai että seurakuntayhtymässä yhteisenä kirkkovaltuustona toimii entinen yhteinen kirkkovaltuusto.

Jos seurakunta yhdistetään toiseen seurakuntaan, seurakuntaneuvoston jäsenten paikat jaetaan seurakuntien kesken siten kuin kirkkojärjestyksen 8 luvun 10 §:n 3 momentissa säädetään.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

11 §

*Kirkkoherranvaali*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Tuomiokapituli voi seurakuntaneuvoston pyynnöstä päättää, että kirkkoherra valitaan vaalilla, jonka toimittaa seurakuntaneuvosto (*kirkkoherran välillinen vaali*).

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

14 §   
*Äänioikeus hiippakuntavaltuuston jäsenten ja kirkolliskokousedustajien vaaleissa*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Hiippakuntavaltuuston maallikkojäsenten ja kirkolliskokouksen maallikkoedustajien vaaleissa ovat äänioikeutettuja seurakuntaneuvostojen ja yhteisten kirkkovaltuustojen maallikkojäsenet. Jos sama henkilö on jäsenenä sekä seurakuntaneuvostossa että yhteisessä kirkkovaltuustossa, äänioikeutta seurakuntaneuvostossa käyttää hänen varajäsenensä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

16 §

*Piispan vaali ja äänioikeus*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakuntaneuvostojen maallikkojäsenet valitsevat niin monta maallikkovalitsijaa, että 1 momentin 3−6 kohdassa tarkoitettuja maallikkovalitsijoita on yhteensä yhtä monta kuin äänioikeutettuja pappeja ja lehtoreita yhteensä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

17 §   
*Äänioikeus pappisasessorin vaalissa*

Tuomiokapitulin pappisasessorin vaalissa äänioikeutettuja ovat hiippakunnan papit ja lehtorit.

19 §

*Seurakunnan ja hiippakunnan   
vaalilautakunnat*

Seurakuntaneuvosto asettaa seurakuntavaalien ja kirkkoherran välittömän vaalin toimittamista sekä 10 §:n 1 momentissa tarkoitettujen toimielinten muodostamista varten vaalilautakunnan, johon kuuluu kirkkoherra ja vähintään neljä muuta jäsentä sekä vähintään yhtä monta varajäsentä. Varajäsenet on asetettava siihen järjestykseen, jonka mukaan he tulevat jäsenten sijaan.

Seurakuntaneuvosto voi päättää, että seurakunta jaetaan äänestysalueisiin, jolloin vaalilautakunta jakautuu jaostoihin. Jaosto on päätösvaltainen kolmijäsenisenä, ja sen tehtävänä on huolehtia äänestyksen toimittamisesta äänestysalueella siten kuin kirkon vaalijärjestyksessä tarkemmin säädetään.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

20 §  
*Keskusvaalitoimikunta*

Yhteinen kirkkoneuvosto voi asettaa seurakuntavaaleja varten keskusvaalitoimikunnan, jonka tehtävänä on avustaa seurakuntayhtymän seurakuntien vaalilautakuntia vaalien yhtenäisessä toimittamisessa.

24 luku  
**Alistaminen ja muutoksenhaku**

1 §  
*Alistaminen*

Jos seurakunnan tai seurakuntayhtymän viranomaisen päätös on alistettava, alistamisen toimittaa ja asiakirjat lähettää tuomiokapitulille seurakunnan viranomaisen päätöksen osalta seurakuntaneuvosto ja seurakuntayhtymän päätöksen osalta yhteinen kirkkoneuvosto. Jos alistettavan asian tutkiminen kuuluu kirkkohallitukselle, tuomiokapituli lähettää asiakirjat ja oman lausuntonsa kirkkohallitukselle.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

3 §

*Oikaisuvaatimus*

Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:

1) seurakuntaneuvoston sekä sen alaisen toimielimen ja viranhaltijan päätöksestä seurakuntaneuvostolle;

2) yhteisen kirkkoneuvoston sekä sen alaisen toimielimen ja viranhaltijan päätöksestä yhteiselle kirkkoneuvostolle;

3) kirkkoherran, yhtymärovastin ja johtavan kirkkoherran päätöksestä, joka koskee kirkkojärjestyksen 6 luvun 8 §:ssä tarkoitettua vapaa-ajan, vuosiloman ja virkavapauden myöntämistä, tuomiokapitulille ja muissa asioissa yhteiselle kirkkoneuvostolle tai seurakuntaneuvostolle;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

4 §

*Kirkollisvalitus*

Yhteisen kirkkovaltuuston, seurakunnan ja hiippakunnan vaalilautakunnan, hiippakuntavaltuuston, tuomiokapitulin ja kirkkohallituksen päätökseen sekä seurakuntaneuvoston ja yhteisen kirkkoneuvoston oikaisuvaatimuksen johdosta antamaan päätökseen haetaan muutosta kirkollisvalituksella hallinto-oikeudelta. Alistettavassa asiassa valitus tehdään kuitenkin alistusviranomaiselle.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

6 §

*Oikaisuvaatimus- ja valitusoikeus*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Jos seurakunnan viranomaisen alistama päätös on jätetty tutkimatta tai vahvistamatta taikka sitä on muutettu, seurakuntaneuvostolla on oikeus valittaa ratkaisusta. Valitusoikeus on yhteisellä kirkkoneuvostolla, jos alistetun päätöksen on tehnyt seurakuntayhtymän viranomainen. Jos alistettua päätöstä on muutettu tai se on jätetty tutkimatta, asianosaisen tai seurakunnan jäsenen valitusoikeuteen sovelletaan, mitä 1 ja 2 momentissa ja 4 §:n 2 momentissa säädetään.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

8 b §

*Museoviraston valitusoikeus*

Museovirasto saa hakea valittamalla muutosta:

1) seurakuntayhtymän viranomaisen 7 luvun 28 §:n 3 momentin 3 kohdassa tarkoitettuun päätökseen, kun päätös koskee suojeltua kirkollista rakennusta;

2) kirkkohallituksen 7 luvun 29 §:n 2 momentissa ja 31 §:ssä tarkoitettuun kirkollisen rakennuksen suojelua koskevaan päätökseen.

9 §

*Oikaisuvaatimus- ja valitusaika*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Oikaisuvaatimusaika 6 luvun 52 §:ssä tarkoitettua irtisanomista koskevasta päätöksestä alkaa kulua vasta 6 luvun 55 §:ssä säädetyn irtisanomisajan päättymisestä. Sama koskee valitusaikaa silloin, kun 6 luvun 52 §:ssä tarkoitetun irtisanomista koskevan päätöksen on tehnyt yhteinen kirkkovaltuusto.

11 b §

*Tiedoksianto hautaa koskevassa asiassa*

Hautaa koskeva päätös annetaan tiedoksi hautaoikeuden haltijalle siten kuin tiedoksiannosta asianosaiselle 11 §:n 1 momentissa säädetään.

Jos hautaoikeuden haltijasta tai hänen olinpaikastaan ei saada tietoa, ilmoitus tässä laissa tai hautaustoimilain 14 §:n 3 momentissa tarkoitetusta tai muusta hautaa koskevasta päätöksestä on pantava tiedoksi haudalle. Päätöksestä on lisäksi kuulutettava paikkakunnalla yleisesti leviävässä sanomalehdessä. Tiedoksiannon katsotaan tapahtuneen sinä päivänä, jona kuulutus on julkaistu lehdessä.

14 §

*Oikaisuvaatimus- ja valitusoikeuden*

*rajoittaminen*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakunnan jäsenellä ei ole 6 §:n 1 momentissa tarkoitettua oikeutta tehdä oikaisuvaatimusta tai valitusta seurakuntaneuvoston päätöksestä, jos se koskee toiseen henkilöön kohdistuvaa diakoniaa, kristillistä kasvatusta tai opetusta.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

25 luku

**Täydentäviä säännöksiä**

1 §

*Täytäntöönpanokelpoisuus*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Päätöstä asiassa, joka voidaan siirtää kirkkohallituksen, tuomiokapitulin, yhteisen kirkkoneuvoston tai seurakuntaneuvoston käsiteltäväksi, ei saa panna täytäntöön ennen kuin on selvitetty, ettei asiaa siirretä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

4 §

*Tiedoksianto seurakunnalle, seurakuntayhtymälle, hiippakunnalle tai kirkolle*

Seurakunnalle tai seurakuntayhtymälle tiedoksi annettava haaste tai muu tiedoksianto on toimitettava seurakunnassa seurakuntaneuvoston puheenjohtajalle tai kirkkoherralle ja seurakuntayhtymässä yhteisen kirkkovaltuuston tai yhteisen kirkkoneuvoston puheenjohtajalle. Haaste tai tiedoksianto voidaan antaa myös viranhaltijalle, joka ohjesäännössä on määrätty ottamaan niitä vastaan.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

8 §

*Julkisuus ja salassapito*

\_ \_ \_ \_ \_ \_ \_ \_ \_\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Tilintarkastajalla ja tuomiokapitulin määräämällä selvittäjällä sekä piispantarkastusta suorittavalla viranhaltijalla tai asiantuntijalla on salassapitoa koskevien säännösten estämättä oikeus saada kirkolliselta viranomaiselta tietoja ja nähtäväkseen asiakirjoja, joita hän pitää tarpeellisena selvitys- tai tarkastustehtävän hoitamiseksi.

Viranomaisten toiminnan julkisuudesta annetun lain 34 §:ssä tarkoitettujen maksujen määräämisestä ja perimisestä päättävät yhteinen kirkkovaltuusto, tuomiokapituli ja kirkkohallitus.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

9 a §

*Eriävä mielipide*

Päätöksentekoon osallistuneella on oikeus ilmoittaa päätökseen eriävä mielipide, jos hän on tehnyt vastaehdotuksen tai äänestänyt päätöstä vastaan. Sama oikeus on asian esittelijällä, jos päätös poikkeaa päätösehdotuksesta. Ilmoitus on tehtävä heti, kun päätös on tehty. Ennen pöytäkirjan tarkastamista esitetyt kirjalliset perustelut liitetään pöytäkirjaan.

Kirkolliskokouksen päätökseen ei voida ilmoittaa eriävää mielipidettä.

Päätöstä vastaan äänestänyt tai eriävän mielipiteen ilmoittanut ei ole vastuussa päätöksestä.

14 §

*Poikkeusolot*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Kirkkohallitus voi 1 momentin 3 kohdan nojalla siirtää seurakuntavaalien toimittamista määräajaksi tai toistaiseksi sekä määrätä, että yhteisen kirkkovaltuuston kokouskutsu voidaan antaa poikkeuksellisella tavalla tai että sen päätösvaltaa siirretään yhteiselle kirkkoneuvostolle tai seurakuntaneuvostolle tai että näille pysyvien säännösten mukaan kuuluvaa päätösvaltaa siirretään yhtymärovastille tai kirkkoherralle.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

18 §

*Vaakunan hyväksyminen ja vahvistaminen*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakunnan vaakunan hyväksyy seurakuntaneuvosto. Seurakuntaneuvoston päätös on alistettava tuomiokapitulin vahvistettavaksi. Tuomiokapitulin on ennen vaakunan vahvistamista hankittava Kansallisarkiston lausunto.

21 §

*Sinetin ja leiman hyväksyminen ja*

*vahvistaminen*

Piispainkokous ja tuomiokapituli hyväksyvät omat sinettinsä ja leimansa. Seurakunnan sinetin ja leiman hyväksyy seurakuntaneuvosto. Keskusrekisterin sinetin ja leiman hyväksyy yhteinen kirkkoneuvosto tai seurakuntien läsnä olevien jäsenten lukumäärältä suurimman seurakuntayhtymän yhteinen kirkkoneuvosto.

Seurakuntaneuvoston ja yhteisen kirkkoneuvoston on alistettava päätöksensä sinetin ja leiman hyväksymisestä tuomiokapitulin vahvistettavaksi.

26 luku

**Voimaantulo- ja siirtymäsäännökset**

7 §

*Hautaustoimi*

Jos seurakunta on ennen tämän lain voimaantuloa luovuttanut haudan ainiaaksi, tämä luovutus on edelleen voimassa niin kauan kuin hauta on rauhoitetun hautausmaan osana. Hautaan sovelletaan kuitenkin 7 luvun 40 §:ää.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

\_\_\_\_\_\_\_\_\_\_\_

Tämä laki tulee voimaan päivänä kuuta 20 .

Tämän lain 3 a luku on voimassa 31 päivään joulukuuta 2018. Seurakunnan on kuuluttava 3 luvun 1 §:n mukaisesti seurakuntayhtymään viimeistään 1 päivänä tammikuuta 2019.

Seurakuntaan ja seurakuntayhtymään sovelletaan tämän lain voimaan tullessa voimassa olleita säännöksiä siihen saakka, kunnes seurakunta on lainvoiman saaneella päätöksellä liittynyt seurakuntayhtymään. Jos seurakuntayhtymän alue ei muutu, seurakuntayhtymään sovelletaan tämän lain voimaan tullessa voimassa olleita säännöksiä siihen saakka, kunnes seurakuntayhtymän tämän lain mukainen perussääntö on tullut lainvoimaiseksi.

Kirkkohallituksessa ennen tämän lain voimaantuloa vireille tulleeseen seurakuntajaon muutokseen ja seurakuntayhtymän perussäännön hyväksymiseen sovelletaan tämän lain voimaan tullessa voimassa olleita säännöksiä.

Alistusasioihin, joissa alistettava päätös on tehty ennen tämän lain voimaantuloa, sovelletaan tämän lain voimaan tullessa voimassa olleita säännöksiä.

Rovastikuntiin ja lääninrovasteihin sovelletaan tämän lain voimaan tullessa voimassa olleita säännöksiä siihen saakka, kunnes rovastikunta on lakkautettu tuomiokapitulin lainvoiman saaneella päätöksellä. Lääninrovastin tehtävä lakkaa samasta ajankohdasta lukien.

**2.**

**Kirkolliskokouksen päätös kirkkojärjestyksen muuttamisesta**

Kirkolliskokouksen päätöksen mukaisesti

*kumotaan* kirkkojärjestyksen (1055/1993) 5 luvun 11 §, 6 luvun 28 ja 35 §, 9–17 luku, 18 luvun 5, 7 ja 8 §, 19 luvun B alaluvun otsikko ja 8–11 § sekä 23 luvun 8 §:n 2 momentti,

sellaisina kuin niistä ovat 5 luvun 11 § kirkolliskokouksen päätöksessä 415/2014, 6 luvun 28 ja 35 § päätöksessä 1009/2012, 19 luvun 8 §:n 1 momentti päätöksessä 1275/2003 ja 23 luvun 8 §:n 2 momentti päätöksessä 251/2012, sekä

*muutetaan* 2 luvun 2 §:n 1 momentti, 3 §:n 1 momentti, 8 §, 9 §:n 2 momentti ja 24 §, 3 luvun 3 §:n 3 momentti, 4 luvun 3 ja 4 §, 5 luvun 10 §, 6 luvun A alaluvun otsikko, 1 §, 4 §:n 1 momentti, 4 c, 8, 9 ja 13 §, 14 §:n 2 momentin 2 kohta, 16 §:n 1 ja 3 momentti, 17 §:n 1 ja 2 momentti, 19 §:n 1 ja 2 momentti, 20, 30, 32–34, 36 ja 37 §, IV osan otsikko, 7 ja 8 luku, 18 luvun 1 §:n 1 momentti ja 2 momentin 4 ja 5 kohta, 4 § ja 9 §:n 2 momentti, 19 luvun 1 §:n 1 momentin 2, 3 ja 7 kohta sekä 2 §:n 1 momentti, 22 luvun 3 b §:n 1 momentti, 3 d ja 3 e §, 3 f §:n 1 ja 2 momentti sekä 3 g §:n 1 ja 3 momentti sekä 23 luvun 6 §:n 1 momentti ja 9 §:n 2 kohta,

sellaisina kuin niistä ovat 2 luvun 9 §:n 2 momentti kirkolliskokouksen päätöksessä 1202/2002, 5 luvun 10 §, 6 luvun 14 §:n 2 momentin 2 kohta, 16 §:n 1 ja 3 momentti, 17 §:n 1 ja 2 momentti, 19 §:n 1 ja 2 momentti, 20 ja 36 §sekä 19 luvun 2 §:n 1 momentti kirkolliskokouksen päätöksessä 415/2014, 6 luvun A alaluvun otsikko, 1 §, 4 §:n 1 momentti, 4 c, 8, 9, 13, 30, 32, 34 ja 37 § kirkolliskokouksen päätöksessä 1009/2012, 6 luvun 33 § kirkolliskokouksen päätöksissä 1009/2012 ja 415/2014, 18 luvun 9 §:n 2 momentti, 19 luvun 1 §:n 1 momentin 2, 3 ja 7 kohta kirkolliskokouksen päätöksessä 1275/2003, 22 luvun 3 b §:n 1 momentti kirkolliskokouksen päätöksessä 1326/2011, 3 d ja 3 e §, 3 f §:n 1 ja 2 momentti sekä 3 g §:n 1 ja 3 momentti kirkolliskokouksen päätöksessä 1014/2012, 23 luvun 6 §:n 1 momentti kirkolliskokouksen päätöksessä 1305/1997 ja 9 §:n 2 kohta kirkolliskokouksen päätöksessä 251/2012, seuraavasti:

2 luku

**Kirkon pyhät toimitukset**

2 §

Päiväjumalanpalvelus pidetään sunnuntaisin ja kirkollisina juhlapäivinä seurakunnan kirkossa. Jos kirkkoja on useita, jumalanpalvelus pidetään seurakuntaneuvoston päättämässä kirkossa tai kirkoissa. Jumalanpalvelus voidaan pitää myös muualla kuin kirkossa.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

3 §

Päiväjumalanpalvelus aloitetaan kello 10. Seurakuntaneuvosto voi perustellusta syystä päättää, että päiväjumalanpalvelus aloitetaan säännöllisesti muuhun kellonaikaan. Päätös on alistettava tuomiokapitulin ratkaistavaksi.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

8 §

Seurakuntaneuvosto hyväksyy suunnitelman jumalanpalveluksissa kannettavista kolehdeista noudattaen kirkkohallituksen päätöstä seurakunnan päiväjumalanpalveluksissa kannettavista kolehdeista.

9 §

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Ehtoollista saa viettää kirkossa, siunauskappelissa ja kappelissa. Ehtoollista saa viettää myös muussa paikassa, jonka tuomiokapituli on hyväksynyt tähän tarkoitukseen seurakuntaneuvoston esityksestä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

24 §

Seurakunnan jäsenellä on oikeus saada omasta seurakunnastaan kirkollista toimitusta toimittamaan toivomansa pappi, jollei perusteltu syy sitä estä.

Pappi on velvollinen kirkkoherran määräyksestä toimittamaan kirkollisen toimituksen seurakuntayhtymänsä alueella myös toisen seurakunnan jäsenelle.

Kirkkoherra voi määrätä papin toimittamaan tai pappi voi pyynnöstä toimittaa kirkollisen toimituksen myös toisen seurakuntayhtymän alueella.

3 luku

**Kristillinen kasvatus ja opetus sekä konfirmaatio**

3 §

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakunnan rippikoulun ohjesäännön hyväksyy seurakuntaneuvosto. Päätös on alistettava tuomiokapitulin vahvistettavaksi.

4 luku

**Sielunhoito ja rippi; kirkkokuri;**

**diakonia ja lähetystyö**

3 §

Seurakunnan ja sen jäsenten tulee harjoittaa diakoniaa, jonka tarkoituksena on kristilliseen rakkauteen perustuva avun antaminen erityisesti niille, joiden hätä on suurin ja joita ei muulla tavoin auteta. Toiminnasta määrätään tarkemmin seurakuntaneuvoston hyväksymässä diakoniatyön johtosäännössä.

4 §

Seurakunnan ja sen jäsenten tulee edistää lähetystyötä, jonka tarkoituksena on evankeliumin levittäminen niiden keskuuteen, jotka eivät ole kristittyjä. Toiminnasta määrätään tarkemmin seurakuntaneuvoston hyväksymässä lähetystyön johtosäännössä.

5 luku   
**Pappisvirka**

10 §

Pappi kuuluu siihen hiippakuntaan, jossa hänet on vihitty pappisvirkaan tai johon hän on tuomiokapitulin suostumuksella siirtynyt. Jos pappi saa viranhoitomääräyksen papin virkaan toisessa hiippakunnassa, hän siirtyy tähän hiippakuntaan. Papin virasta taikka muusta seurakuntayhtymän, tuomiokapitulin tai kirkkohallituksen virasta eronnut pappi kuuluu siihen hiippakuntaan, johon hän erotessaan kuului tai johon hän on tuomiokapitulin suostumuksella siirtynyt.

Seurakuntayhtymään sijoitetun papin viran haltija voi kuulua siihen hiippakuntaan, johon seurakuntien läsnä olevien jäsenten kielellinen vähemmistö kuuluu.

Jos pappi ei ole seurakuntayhtymän palveluksessa, hän kuuluu sen seurakunnan äänestysalueeseen, jonka jäsen hän on.  Hiippakunnan pappi, joka ei asu hiippakunnan alueella, kuuluu tuomiokirkkoseurakunnan äänestysalueeseen.

6 luku

**Henkilöstö**

1. *Yleiset säännökset*

1 §

Seurakuntayhtymässä voi olla papin virkoina yhtymärovastin viran ja kirkkoherran virkojen lisäksi kappalaisen ja seurakuntapastorin virkoja.

Kuhunkin seurakuntayhtymän seurakuntaan tulee olla sijoitettuna kirkkoherran virka. Tuomiokapitulin suostumuksella voidaan määrätä, että kirkkoherran virka on sijoitettu kahden tai useamman seurakunnan yhteiseksi viraksi. Aloitteen yhteisen kirkkoherran viran perustamisesta voi tehdä yhteinen kirkkovaltuusto, seurakuntaneuvosto tai tuomiokapituli. Kustannusten jakoperusteet vahvistetaan viran perustamisesta päätettäessä.

Seurakuntayhtymässä on seurakuntayhtymään sijoitettu yhtymärovastin virka, joka on koko- tai osa-aikainen siten kuin siitä seurakuntayhtymän perussäännössä määrätään. Yhteinen kirkkovaltuusto päättää muiden virkojen sijoittamisesta seurakuntayhtymään.

Seurakuntayhtymän lehtorin virasta säädetään 30–34 §:ssä.

4 §

Kirkkoherralta vaaditaan yksikielisessä seurakunnassa sen kielen erinomaista suullista ja kirjallista taitoa sekä toisen kielen tyydyttävää ymmärtämisen taitoa. Kaksikielisessä seurakunnassa vaaditaan seurakunnan enemmistön kielen erinomaista suullista ja kirjallista taitoa sekä toisen kielen hyvää suullista ja kirjallista taitoa.

— — — — — — — — — — — — — — —

4 c §

Täytettäessä seurakuntayhtymään tai seurakuntaan sijoitettua virkaa tai muuta palvelussuhdetta seurakuntayhtymässä, joka kuuluu kokonaan tai osittain saamelaisten kotiseutualueeseen, saamen kielen taito katsotaan erityiseksi ansioksi.

8 §

Jollei ohje- tai johtosäännössä toisin määrätä, myöntää:

1) seurakuntaneuvosto virkavapaan, työvapaan ja vuosiloman seurakuntaan sijoitetun muun kuin papin viran haltijalle sekä työntekijälle;

2) yhteinen kirkkoneuvosto virkavapaan, työvapaan, vuosiloman ja vapaa-ajan kaikille seurakuntayhtymän muun kuin papin viran haltijoille sekä työntekijöille;

3) kirkkoherra vuosiloman ja vapaa-ajan sekä enintään kahden kuukauden pituisen virkavapaan seurakuntaan sijoitetun papin viran haltijalle;

4) yhtymärovasti vuosiloman ja vapaa-ajan sekä enintään kahden kuukauden pituisen virkavapaan seurakuntayhtymään sijoitetun papin viran haltijalle;

5) tuomiokapituli:

a) vuosiloman, virkavapaan ja vapaa-ajan kirkkoherralle ja yhtymärovastille;

b) yli kahden kuukauden virkavapaan seurakuntayhtymään tai seurakuntaan sijoitetulle muulle papin viran haltijalle;

c) virkavapaan, työvapaan ja vuosiloman tuomiokapitulin viranhaltijalle sekä työntekijälle;

6) kirkkohallitus virkavapaan, työvapaan ja vuosiloman kirkkohallituksen viranhaltijalle sekä työntekijälle.

9 §

Jos papin viran haltija pyytää virkavapaata kahta kuukautta pitemmäksi ajaksi muun kuin sairauden tai perhevapaan vuoksi, hänen on liitettävä hakemukseensa seurakuntaneuvoston tai yhteisen kirkkoneuvoston lausunto.

Papin viran haltijan virkavapaata ja vuosilomaa koskevasta kirkkoherran päätöksestä on ilmoitettava seurakuntaneuvostolle sekä yhtymärovastille ja tuomiokapitulille.

Papin viran haltijan nimikirjaan merkittävästä virkavapaasta on ilmoitettava tuomiokapitulille.

13 §

Kirkkoherran tehtävänä on johtaa kirkkolain 7 luvun 1 §:n mukaista seurakunnan toimintaa. Kirkkoherra on vastuussa jumalanpalveluksen, pyhien sakramenttien, kirkollisten toimitusten ja sananjulistuksen oikeasta hoitamisesta sekä yksityisen sielunhoidon harjoittamisesta. Kirkkoherran tulee myös valvoa, että seurakunnan muuta toimintaa kuten kristillistä kasvatusta ja opetusta, diakoniaa sekä evankelioimis- ja lähetystyötä harjoitetaan kirkon tunnustuksen ja tehtävän mukaisesti.

Kirkkoherra on seurakunnan jumalanpalveluksissa, kirkollisissa toimituksissa ja muussa hengellisessä työssä toimivien viranhaltijoiden ja työntekijöiden ylin esimies. Seurakuntaneuvosto voi päättää, että kirkkoherran alainen viranhaltija tai työntekijä toimii päätöksessä mainittujen kirkkoherran alaisten muiden viranhaltijoiden tai työntekijöiden esimiehenä.

Mitä kirkkoherran tehtävistä säädetään tai määrätään, koskee myös sitä, joka määrätään virkaa hoitamaan.

14 §

— — — — — — — — — — — — — — —

Tuomiokapituli voi päättää enintään yhden vuoden ajaksi kerrallaan, ettei kirkkoherran tai kappalaisen virkaa julisteta haettavaksi, jos:

— — — — — — — — — — — — — — —

2) tuomiokapituli katsoo seurakuntaa tai seurakuntayhtymää koskevien järjestelyjen voivan aiheuttaa sen, että virka tulee tarpeettomaksi;

— — — — — — — — — — — — — — —

16 §

Kirkkoherran välitöntä vaalia varten tuomiokapituli tekee vaaliehdotuksen. Tuomiokapituli voi ennen vaaliehdotuksen tekemistä pyytää seurakuntaneuvostolta lausunnon virkaan kelpoisista hakijoista. Vaaliehdotuksessa tuomiokapituli asettaa vaaliehdokkaiksi kolme kelpoisuusvaatimukset täyttävää hakijaa vaalisijoille siinä järjestyksessä kuin heidät katsotaan taitaviksi ja kykeneviksi virkaan ottaen huomioon viran erityiset tarpeet.

— — — — — — — — — — — — — — —

Kirkkoherran välillistä vaalia ja kappalaisen vaalia varten tuomiokapituli antaa hakijoista lausunnon seurakunnalle tai seurakuntayhtymälle. Lausunnossa todetaan hakijoiden kelpoisuus ja arvioidaan heidän taitonsa ja kykynsä haettavana olevaan virkaan.

17 §

Tuomiokapituli voi julistaa kirkkoherran viran uudelleen haettavaksi seurakuntaneuvoston ja kappalaisen viran uudelleen haettavaksi seurakuntaneuvoston tai yhteisen kirkkovaltuuston pyynnöstä, jos virkaa on hakenut vain yksi kelpoinen hakija tai jos seurakunnan etu sitä vaatii.

Jos kirkkoherran tai kappalaisen virkaan ei uutena hakuaikana tule uutta kelpoisuusvaatimukset täyttävää hakijaa, tuomiokapituli antaa seurakuntaneuvoston pyynnöstä kirkkoherran virkaan kelpoiselle hakijalle ja seurakuntaneuvoston tai yhteisen kirkkovaltuuston pyynnöstä kappalaisen virkaan kelpoiselle hakijalle viranhoitomääräyksen virkaan. Muussa tapauksessa tuomiokapituli voi perustellusta syystä päättää, että viran täyttämismenettely raukeaa.

— — — — — — — — — — — — — — —

19 §

Kirkkoherran välillistä vaalia ja kappalaisen vaalia varten tuomiokapituli lähettää seurakunnalle tai seurakuntayhtymälle hakijoiden hakemukset ja lausuntonsa hakijoista. Tuomiokapituli määrää henkilön, jonka tehtävänä on kirkkoherran välillisen vaalin valmisteleminen seurakunnassa.

Seurakuntaneuvosto valitsee kirkkoherran virkaan ja seurakuntaneuvosto tai yhteinen kirkkovaltuusto kappalaisen virkaan jonkun niistä hakijoista, jotka tuomiokapituli on todennut kelpoisiksi virkaan.

— — — — — — — — — — — — — — —

20 §

Kun seurakuntaneuvosto on toimittanut kirkkoherran välillisen vaalin tai seurakuntaneuvosto taikka yhteinen kirkkovaltuusto kappalaisen vaalin, sen on lähetettävä kirkkoherran tai kappalaisen viran hakemusasiakirjat ja ote pöytäkirjasta tuomiokapitulille. Pöytäkirjan otteeseen on liitettävä ilmoitus siitä, milloin päätös valitusosoituksineen on annettu tiedoksi hakijoille.

Jos virkaan valittu on saamassa viranhoitomääräyksen useampaan virkaan, hänen on viivytyksettä ilmoitettava tuomiokapitulille, minkä viran hän ottaa vastaan. Jos hän peruuttaa hakemuksensa, virka on julistettava uudelleen haettavaksi, jollei seurakuntaneuvosto tai yhteinen kirkkovaltuusto menettele kirkkolain 6 luvun 11 §:n 1 momentin 5 kohdan mukaisesti.

Tuomiokapituli antaa virkaan valitulle viranhoitomääräyksen seurakuntaneuvoston tai yhteisen kirkkovaltuuston päätöksen tultua lainvoimaiseksi.

30 §

Tuomiokapituli voi hakemuksesta myöntää oikeuden toimia lehtorina henkilölle, joka on yliopistossa suorittanut sellaisen teologisen tutkinnon, jonka piispainkokous on hyväksynyt lehtorin viran kelpoisuusvaatimukseksi. Piispainkokous antaa tarkemmat määräykset hakemukseen liitettävistä asiakirjoista.

Tuomiokapitulin tulee tutkia hänen sopivuutensa seurakuntayhtymän palvelukseen soveltaen, mitä papiksi vihittävästä säädetään.

Lehtorina pidetään henkilöä, joka tuomiokapitulin antaman viranhoitomääräyksen perusteella on seurakuntayhtymään tai seurakuntaan sijoitetun lehtorin viran taikka kirkkolain 6 luvun 8 §:ssä tarkoitetun lehtorin viran haltija tai tuomiokapitulin oikeuttamana toimii lehtorina tämän luvun 38 §:ssä tarkoitetun yhteisön palveluksessa.

32 §

Lehtorin viran hakijalta vaaditaan, että hän on suorittanut 10 §:ssä mainitun tutkinnon. Tutkinnon suorittamisen edellytyksiin sovelletaan 11 §:ää .

33 §

Lehtorin viran täyttämiseen sovelletaan, mitä kappalaisen viran täyttämisestä 14–17, 19 ja 20 §:ssä säädetään.

34 §

Lehtori kuuluu hiippakuntaan, jonka tuomiokapitulilta hän on saanut nimityksen tai viranhoitomääräyksen taikka oikeuden toimia kristillisen yhdistyksen tai muun yhteisön palveluksessa. Seurakuntayhtymän palveluksessa oleva lehtori voi kuulua siihen hiippakuntaan, johon seurakuntien läsnä olevien jäsenten kielellinen vähemmistö kuuluu.

36 §

Yhteisen kirkkoherran välillinen vaali toimitetaan seurakuntien seurakuntaneuvostojen yhteisessä kokouksessa soveltaen 19 ja 20 §:ää.

37 §

Seurakuntaneuvostot päättävät yhteisessä kokouksessa yhteistä kirkkoherran viran täyttöä ja virkaa koskevista asioista, jollei erikseen toisin säädetä tai määrätä. Puheenjohtajana toimii jäsenmäärältään suurimman seurakunnan seurakuntaneuvoston puheenjohtaja tai, jos hän on estynyt tai esteellinen, seurakuntaneuvoston varapuheenjohtaja.

IV Osa   
**Seurakunta ja seurakuntayhtymä**

7 luku  
**Seurakuntarakenteen muutos**

1. Seurakuntajaon muutos

1 §

Aloite seurakuntajaon muutokseksi toimitetaan tuomiokapitulille. Aloite on perusteltava, ja siihen on liitettävä asian arvioimiseksi tarpeellinen selvitys. Jos aloite koskee seurakunnan jonkin alueen siirtämistä toiseen seurakuntaan, alue on yksilöitävä.

Aloitteeseen on liitettävä seuraavat lausunnot:

1) seurakunnan osa-aluehallinnon johtokunnan lausunto, jos aloite koskee sen alueen muodostamista itsenäiseksi seurakunnaksi;

2) seurakuntaneuvoston lausunto, jos aloitteen tekijänä on seurakunnan osa-aluehallinnon johtokunta tai seurakuntayhtymän yhteinen kirkkovaltuusto;

3) seurakuntayhtymän yhteisen kirkkovaltuuston lausunto, jos aloitteen tekijänä on seurakuntaneuvosto tai seurakunnan osa-aluehallinnon johtokunta;

4) tuomiokapituleiden lausunnot, kun muutoksen kohteena olevat seurakunnat kuuluvat eri hiippakuntiin.

Tuomiokapituli voi hylätä aloitteen heti, jos se on ilmeisen epätarkoituksenmukainen. Jos sama aloite tulee vireille vuoden kuluessa uudelleen, se on otettava valmisteluun.

2 §

Tuomiokapituli voi määrätä selvittäjän valmistelemaan aloitteessa tarkoitettua seurakuntajaon muutosta ja tekemään siitä ehdotuksen. Selvittäjällä on oikeus tutkia seurakuntien ja seurakuntayhtymien toimintaa, hallintoa ja taloutta koskevia asiakirjoja sekä saada niiltä tietoja ja muuta apua tehtävänsä suorittamiseen. Selvittäjä antaa tuomiokapitulille ehdotuksensa ja selvityksessä kertyneet asiakirjat.

Tuomiokapitulin on kuultava aloitteesta ja siitä tehdystä selvityksestä sekä seurakunnan jäsenen kannanotosta niiden seurakuntien ja seurakuntayhtymien seurakuntaneuvostoja ja yhteisiä kirkkovaltuustoja, joita ehdotettu muutos koskee.

Tuomiokapituli hankkii tarvittaessa Kotimaisten kielten keskuksen lausunnon seurakunnalle annettavasta nimestä.

Jos seurakuntajaon muutoksen kohteena olevat seurakunnat kuuluvat kahteen tai useampaan hiippakuntaan, tuomiokapituli lähettää aloitteen sekä asiassa kertyneet asiakirjat ja oman lausuntonsa kirkkohallitukselle.

3 §

Tuomiokapituli tai kirkkohallitus päättää omaisuuden jaosta seurakuntajaon muutosta koskevassa päätöksessä, jos seurakuntajaon kohteena olevat seurakunnat kuuluvat kahteen tai useampaan seurakuntayhtymään. Seurakuntayhtymä voidaan velvoittaa päätöksessä maksamaan toiselle rahakorvaus, jos osuudet varoista ja veloista eivät muutoin muodostu jakopäätöksen mukaisiksi. Tuomiokapituli tai kirkkohallitus voi erityisestä syystä jättää omaisuuden jaosta päättämisen tapahtuvaksi myöhemmin ja päättää vain jaon tarpeellisuudesta sekä tarvittaessa jakoperusteista tehtävistä poikkeuksista.

4 §

Tuomiokapituli määrää järjestelytoimikunnan jäsenten ja varajäsenten lukumäärän ja nimeää sille puheenjohtajan. Niiden seurakuntien seurakuntaneuvostojen, joista uusi tai laajeneva seurakunta on muodostettu, on tehtävä tuomiokapitulille ehdotukset järjestelytoimikunnan jäsenistä ja varajäsenistä. Jäsenten ja varajäsenten tulee olla vaalikelpoisia uuden tai laajenevan seurakunnan luottamustoimeen.

Järjestelytoimikunnan jäsenpaikat tulee jakaa muutoksen kohteena olevien seurakuntien kesken. Tuomiokapituli määrää seurakuntien seurakuntaneuvostojen ehdotusten perusteella jokaisesta seurakunnasta yhden jäsenen ja jakaa muut paikat seurakuntien läsnä olevien jäsenten määrien suhteessa.

5 §

Kun seurakuntavaalien tulos on vahvistettu, seurakuntaneuvoston on viipymättä ryhdyttävä toimiin, jotka ovat tarpeen seurakunnan hallinnon järjestämiseksi. Ensimmäisessä kokouksessaan seurakuntaneuvosto hyväksyy seurakuntaneuvoston työjärjestyksen ja asettaa tarvittavat muut toimielimet. Seurakuntaneuvoston hyväksymää työjärjestystä noudatetaan väliaikaisesti, kunnes työjärjestystä koskeva päätös on tullut lainvoimaiseksi.

Seurakuntaneuvosto on heti toimivaltainen. Sen alaisten toimielinten toimikausi alkaa seurakuntajaon muutoksen tultua voimaan.

6 §

Tuomiokapituli päättää selvittäjän ja järjestelytoimikunnan toiminnasta aiheutuneiden kustannusten jakamisesta.

1. Seurakuntayhtymän perustaminen ja väliaikainen seurakuntayhtymä

7 §

Kun seurakuntayhtymien on kirkkolain 3 luvun 1 §:n 2 momentin mukaan muodostettava seurakuntayhtymä, yhteisten kirkkoneuvostojen on valmisteltava ehdotus seurakuntayhtymän perussäännöksi. Valmistelun aloittaminen on jäsenmäärältään suurimman seurakuntayhtymän yhteisen kirkkoneuvoston tehtävä.

Jos seurakuntayhtymät eivät pääse yksimielisyyteen perussäännöstä ja omaisuusluettelosta, tuomiokapituli määrää selvittäjän valmistelemaan ehdotuksen. Tuomiokapituli voi muutoinkin tarvittaessa määrätä selvittäjän. Tuomiokapituli lähettää ehdotuksen, seurakuntaneuvostojen ja yhteisten kirkkovaltuustojen siitä antamat lausunnot sekä oman lausuntonsa kirkkohallitukselle.

8 §

Perussäännössä on mainittava seurakuntayhtymän nimi ja kotipaikka sekä siihen kuuluvat seurakunnat. Nimen tulee sisältää sana seurakuntayhtymä.

Perussäännössä on määrättävä seurakuntayhtymälle kuuluvat:

1) hallinto- ja talousasiat;

2) seurakunnalliseen toimintaan liittyvät tehtävät ja työmuodot, jotka kirkkolain 7 luvun 9 §:n 4 momentin mukaan annetaan seurakuntayhtymän hoidettavaksi;

3) tehtävät, jotka ovat tarpeen seurakuntayhtymän ja siihen kuuluvien seurakuntien välisten asioiden hoitamiseksi.

9 §

Seurakuntayhtymät ja niihin kuuluvat seurakunnat voivat tehdä uutta seurakuntayhtymää perustettaessa yhdistymissopimuksen, jossa sovitaan ainakin:

1) uuden seurakuntayhtymän hallinnon järjestämisen periaatteista;

2) yhteisen kirkkoneuvoston paikkojen määrästä sekä paikkojen jakautumisesta seurakuntayhtymiin kuuluvien seurakuntien kesken;

3) seurakuntayhtymään kuuluvien seurakuntien osa-aluehallinnosta.

10 §

Jos perussääntöä ei ehditä vahvistaa tai seurakuntavaaleja toimittaa ennen kuin uuden seurakuntayhtymän on kuntajaon muuttuessa aloitettava toimintansa, seurakuntien ja seurakuntayhtymien on huolehdittava väliaikaisena seurakuntayhtymänä kuntajaon muutoksen voimaantulosta lukien asioista, joista säädetään kirkkolain 7 luvun 9 §:ssä.

Yhteiset kirkkovaltuustot, yhteiset kirkkoneuvostot ja seurakuntaneuvostot jatkavat toimintaansa, kunnes uudet toimielimet on muodostettu tai valittu.

Tuomiokapituli vahvistaa väliaikaisen yhteisen kirkkovaltuuston paikkojen jakautumisen seurakuntien kesken 8 luvun 10 §:n 3 momentin mukaan, ja yhteiset kirkkovaltuustot tai seurakuntaneuvostot valitsevat sen jäsenet ja henkilökohtaiset varajäsenet. Väliaikainen yhteinen kirkkovaltuusto valitsee jäsenet ja henkilökohtaiset varajäsenet väliaikaiseen yhteiseen kirkkoneuvostoon, johon kuuluu puheenjohtajan lisäksi kahdeksan muuta jäsentä.

11 §

Seurakuntayhtymän väliaikaisten toimielinten on ryhdyttävä hoitamaan välttämättömiä tehtäviä jo ennen kuin seurakuntayhtymän on aloitettava toimintansa. Väliaikaisen yhteisen kirkkovaltuuston on:

1) vahvistettava tuloveroprosentti ensimmäistä vuotta varten;

2) hyväksyttävä seurakuntayhtymän talousarvio;

3) hyväksyttävä seurakuntayhtymän seurakuntien tilinpäätökset liittymistä edeltäneeltä vuodelta sekä päätettävä vastuuvapaudesta.

Tuomiokapituli määrää seurakuntayhtymän muodostamisen yhteydessä tarvittavat muut väliaikaiset toimenpiteet.

Seurakuntayhtymän väliaikaisiin toimielimiin sovelletaan, mitä vastaavista seurakuntayhtymän toimielimistä säädetään.

8 luku

**Seurakunnan ja seurakuntayhtymän hallinto**

1. Seurakunnan hallinto

1 §

Seurakuntaneuvoston tehtävänä on sen lisäksi, mitä kirkkolaissa säädetään:

1) edistää seurakunnan hengellistä elämää ja toteuttaa seurakunnan tehtävää;

2) huolehtia yhteisen kirkkovaltuuston päätösten täytäntöönpanosta.

2 §

Seurakuntaneuvoston jäseniä ovat kirkkoherra sekä vaaleilla valitut luottamushenkilöt. Luottamushenkilöjäseniä valitaan seurakunnan läsnä olevien jäsenten määrän mukaan seuraavasti:

|  |  |
| --- | --- |
| Seurakunnan jäsenmäärä | Seurakuntaneuvoston luottamushenkilöjäsenten määrä |
| 2 000 tai vähemmän | 8 |
| 2 001–4 000 | 10 |
| 4 001–10 000 | 12 |
| 10 001–20 000 | 14 |
| yli 20 000 | 16 |

3 §

Seurakuntaneuvosto valitsee keskuudestaan puheenjohtajan ja varapuheenjohtajan toimikautensa ensimmäisen ja kolmannen vuoden ensimmäisessä kokouksessa.

4 §

Seurakuntaneuvosto päättää kokoontumisensa ajan ja paikan. Seurakuntaneuvosto kokoontuu myös, jos puheenjohtaja katsoo sen tarpeelliseksi tai jos vähintään neljäsosa jäsenistä kirjallisesti sitä pyytää ilmoittamansa asian käsittelemistä varten.

Toimikauden ensimmäisen seurakuntaneuvoston kutsuu koolle kirkkoherra. Kokouksen avaa iältään vanhin luottamushenkilöjäsen, joka johtaa puhetta, kunnes puheenjohtaja ja varapuheenjohtaja on valittu.

5 §

Asia on saatettava tuomiokapitulin ratkaistavaksi, jos kirkkoherra ja seurakuntaneuvosto ovat eri mieltä:

1) jumalanpalveluksesta tai kirkollisesta toimituksesta;

2) seurakunnan alueella sijaitsevan kirkon, siunauskappelin tai kappelin käytöstä;

3) seurakunnan päätettävänä olevasta kolehdista.

6 §

Seurakuntaneuvostolle on varattava tilaisuus antaa asiassa lausunto ennen kuin yhteinen kirkkovaltuusto tekee päätöksen asiassa, joka koskee:

1) perussäännön muuttamista;

2) seurakunnan toiminta- ja taloussuunnitelmaa;

3) seurakuntayhtymän talousarviota;

4) yhteisten työmuotojen järjestämistä:

5) seurakuntajaotuksen muuttamista;

6) seurakuntaan sijoitetun viran perustamista, lakkauttamista tai muuttamista;

7) rakennusta, jota käytetään seurakunnan toimintaan.

7 §

Seurakunnan toimielimessä läsnäolo- ja puheoikeus on:

1) seurakuntaneuvoston kokouksessa osa-aluehallinnon johtokunnan puheenjohtajalla ja osa-alueen toimintaa johtavalla papilla;

2) johtokunnan kokouksessa seurakuntaneuvoston keskuudestaan valitsemalla jäsenellä.

Seurakuntaneuvoston ohjesäännössä ja johtokunnan johtosäännössä voidaan määrätä seurakuntaan sijoitetun viran haltijan läsnäolo- ja puheoikeudesta seurakuntaneuvoston tai johtokunnan kokouksessa. Kokouksen päätöksellä läsnä voi olla muukin henkilö.

8 §

Johtokunnan sekä kirkkolain 7 luvun 5 §:ssä tarkoitetun viranhaltijan päätökset on lähetettävä seurakuntaneuvostolle siten kuin seurakuntaneuvoston työjärjestyksessä määrätään.

9 §

Seurakuntaneuvosto voi hyväksyä johtosääntöjä toimielinten tai viranhaltijoiden toiminnan sekä seurakunnan muun hallinnon järjestämiseksi.

Seurakuntaneuvosto voi asettaa johtokuntia, joiden tehtävät määrätään johtosäännössä.

1. Seurakuntayhtymän hallinto

10 §

Yhteiseen kirkkovaltuustoon valitaan jäseniä seurakuntayhtymään kuuluvien seurakuntien läsnä olevien jäsenten yhteenlasketun määrän mukaan seuraavasti:

|  |  |
| --- | --- |
| Seurakuntien jäsenmäärä | Yhteisen kirkkovaltuuston jäsenmäärä |
| 10 000 tai vähemmän | 21 |
| 10 001–20 000 | 31 |
| 20 001–40 000 | 41 |
| 40 001–50 000 | 51 |
| 150 001–300 000 | 61 |
| yli 300 000 | 71 |

Yhteinen kirkkovaltuusto voi erityisestä syystä päättää vaalikaudeksi kerrallaan, että jäsenmäärä on pienempi pariton määrä kuin 1 momentissa säädetään, kuitenkin vähintään 11.

Yhteinen kirkkovaltuusto päättää viimeistään vaalivuoden kesäkuussa paikkojen jaon seurakuntien kesken. Jäsenten paikoista kukin seurakunta saa ensin kaksi paikkaa tai, jos seurakuntia on enemmän kuin 20, yhden paikan. Muut paikat jaetaan seurakuntien läsnä olevien jäsenten määrien suhteessa.

11 §

Yhteinen kirkkovaltuusto valitsee keskuudestaan puheenjohtajan ja varapuheenjohtajan toimikautensa ensimmäisen ja kolmannen vuoden ensimmäisessä kokouksessa.

12 §

Yhteisen kirkkovaltuuston kutsuu koolle puheenjohtaja tai hänen estyneenä ollessaan varapuheenjohtaja. Jos varapuheenjohtajallakin on este, kokouksen kutsuu koolle yhtymärovasti.

Ensimmäisen yhteisen kirkkovaltuuston kokouksen kutsuu koolle yhtymärovasti. Kokouksen avaa iältään vanhin jäsen, joka johtaa puhetta, kunnes yhteisen kirkkovaltuuston puheenjohtaja ja varapuheenjohtaja on valittu.

Yhteinen kirkkovaltuusto on kutsuttava koolle, jos piispa, tuomiokapituli tai yhteinen kirkkoneuvosto sitä vaatii tai vähintään neljännes yhteisen kirkkovaltuuston jäsenistä on esittänyt koolle kutsumista ilmoittamansa asian käsittelemistä varten.

13 §

Yhteisen kirkkovaltuuston kokouskutsussa ilmoitetaan kokouksen aika ja paikka, ja siihen liitetään asialuettelo. Kokouskutsu lähetetään yhteisen kirkkovaltuuston ja yhteisen kirkkoneuvoston jäsenille viimeistään viikkoa ennen kokousta ja pannaan samanaikaisesti julki seurakunnan ilmoitustaululle.

Yhteinen kirkkovaltuusto voi päättää ottaa asian käsiteltäväksi, vaikka sitä ei ole mainittu kokouskutsussa, jos asia on kiireellinen eikä tarkoita uutta määrärahaa tai entisen korottamista.

Jos asia on päätetty siirtää käsiteltäväksi jatkokokouksessa, uutta kokouskutsua ei tarvita.

14 §

Yhteisen kirkkovaltuuston kokouksessa on läsnäolovelvollisuus ja puheoikeus yhteisen kirkkoneuvoston puheenjohtajalla, varapuheenjohtajalla ja yhtymärovastilla. Jos yhteisen kirkkoneuvoston puheenjohtaja, varapuheenjohtaja ja yhtymärovasti ovat estyneitä, läsnäolovelvollisuus ja puheoikeus on yhteisen kirkkoneuvoston määräämällä jäsenellä. Yhtymärovastin tai yhteisen kirkkoneuvoston puheenjohtajan, varapuheenjohtajan tai sen määräämän jäsenen poissaolo ei estä päätöksen tekemistä.

Yhteinen kirkkovaltuusto voi määrätä seurakuntayhtymän viranhaltijan tai työntekijän olemaan läsnä yhteisen kirkkovaltuuston kokouksessa.

15 §

Yhteinen kirkkovaltuusto voi hyväksyä johtosääntöjä toimielinten tai viranhaltijoiden toiminnan sekä seurakuntayhtymän muun hallinnon järjestämiseksi.

Yhteinen kirkkovaltuusto voi asettaa toimikaudekseen johtokuntia yhteisen kirkkoneuvoston alaisuuteen. Johtokunnan tehtävät määrätään yhteisen kirkkovaltuuston hyväksymässä johtosäännössä.

16 §

Yhteisen kirkkoneuvoston jäseniä ovat yhtymärovasti ja yhteisen kirkkovaltuuston valitsemat vähintään kuusi ja enintään 16 muuta seurakuntavaaleissa vaalikelpoista henkilöä sen mukaan kuin ohjesäännössä määrätään.

Yhteinen kirkkovaltuusto valitsee yhteisen kirkkoneuvoston puheenjohtajan ja varapuheenjohtajan sekä jäsenten henkilökohtaiset varajäsenet.

Puheenjohtajan, varapuheenjohtajan ja muiden jäsenten vaali toimitetaan yhteisen kirkkovaltuuston ensimmäisen ja kolmannen vuoden ensimmäisessä kokouksessa.

17 §

Yhteinen kirkkoneuvosto päättää kokoontumisensa ajan ja paikan. Yhteinen kirkkoneuvosto kokoontuu myös, jos puheenjohtaja katsoo sen tarpeelliseksi tai jos vähintään neljäsosa jäsenistä kirjallisesti sitä pyytää ilmoittamansa asian käsittelemistä varten.

Puheenjohtaja kutsuu kokouksen koolle yhteisen kirkkoneuvoston päättämällä tavalla. Kokouksesta ilmoitetaan samalla yhteisen kirkkovaltuuston puheenjohtajalle ja varapuheenjohtajalle.

18 §

Yhteisen kirkkoneuvoston kokouksessa on läsnäolo- ja puheoikeus:

1) yhteisen kirkkovaltuuston puheenjohtajalla ja varapuheenjohtajalla;

2) seurakuntien kirkkoherroilla;

3) seurakuntayhtymän johtavilla viranhaltijoilla;

4) yhteisen kirkkoneuvoston päätöksellä muullakin henkilöllä.

Seurakuntayhtymän johtokunnan kokouksessa läsnäolo- ja puheoikeus on yhteisen kirkkoneuvoston puheenjohtajalla ja yhteisen kirkkoneuvoston keskuudestaan valitsemalla jäsenellä sekä yhtymärovastilla.

19 §

Yhtymärovastin tehtävänä on:

1) johtaa seurakuntayhtymän yhteistä toimintaa ja seurakuntayhtymän hallinnon järjestämistä;

2) valvoa yhteisen kirkkoneuvoston päätösten lainmukaisuutta ja niiden noudattamista;

3) toimia seurakuntayhtymään sijoitettuihin virkoihin ja tehtäviin määrätyn henkilöstön ylimpänä esimiehenä;

4) toimia seurakuntayhtymään kuuluvien seurakuntien kirkkoherrojen hallinnollisena esimiehenä;

5) edistää seurakuntien välistä yhteistyötä;

6) huolehtia niistä muista tehtävistä, jotka yhtymärovastille säädetään tai määrätään;

7) hoitaa tehtäviä, jotka piispa tai tuomiokapituli hänelle antaa.

20 §

Kokoaikaisen yhtymärovastin vaaliin sovelletaan, mitä kirkkoherran välillisestä vaalista säädetään. Vaalin toimittaa yhteinen kirkkovaltuusto. Osa-aikaisen yhtymärovastin virkaan tuomiokapituli määrää jonkun seurakuntayhtymään kuuluvien seurakuntien kirkkoherroista. Jos yhtymärovastin virka on avoinna tai yhtymärovasti on virkavapaa, tuomiokapituli määrää jonkun seurakuntayhtymän kirkkoherroista hoitamaan virkaa.

Yhtymärovastin toimikausi on neljä vuotta. Yhtymärovastin tulee olla kelpoinen kirkkoherran virkaan.

Jos seurakuntayhtymään kuuluu kielen perusteella toiseen hiippakuntaan kuuluvia seurakuntia, voi niiden seurakuntien tuomiokapituli määrätä yhden kirkkoherroista johtavaksi kirkkoherraksi neljäksi vuodeksi kerrallaan. Hänen tehtävänään on hoitaa 19 §:n 4–7 kohdassa tarkoitetut tehtävät.

1. Asian käsittely toimielimessä ja seurakuntien yhteistoiminta

21 §

Jos toimielin on asiasta yksimielinen tai vastaehdotusta ei ole kannatettu, puheenjohtaja toteaa päätöksen.

Jos vastaehdotusta on kannatettu, puheenjohtaja toteaa ehdotukset, joita ei ole kannatettu, ja ehdotukset, joista äänestetään. Puheenjohtaja esittää toimielimen hyväksyttäväksi äänestystavan ja, jos on toimitettava useita äänestyksiä, äänestysjärjestyksen. Lisäksi puheenjohtaja tekee äänestysesityksen siten, että vastaus ”jaa” tai ”ei” ilmaisee kannanoton ehdotukseen.

Jos puheenjohtaja katsoo, että päätöksen tekemiseen vaaditaan määräenemmistön kannatus, hänen on ilmoitettava siitä ennen äänestyksen toimittamista ja otettava se huomioon äänestyksen tuloksen todetessaan.

Puheenjohtajan on todettava äänestyksessä päätökseksi tullut mielipide.

22 §

Varajäsenen kutsumisesta kokoukseen määrätään toimielimen työjärjestyksessä tai ohje- tai johtosäännössä.

Jos sekä puheenjohtaja että varapuheenjohtaja ovat poissa tai esteellisiä, valitaan kokousta varten tilapäinen puheenjohtaja.

23 §

Toimielimen kokouksesta pidetään pöytäkirjaa. Pöytäkirjan laatimisesta ja tarkastamisesta määrätään työjärjestyksessä tai ohje- tai johtosäännössä.

Viranhaltijan päätöksistä pidetään pöytäkirjaa, jollei se päätöksen luonteen johdosta ole tarpeetonta.

24 §

Seurakuntaneuvosto päättää seurakunnan ja yhteinen kirkkoneuvosto seurakuntayhtymän nimenkirjoitusoikeudesta.

25 §

Kirkkolain 7 luvun 22 §:ssa tarkoitetussa sopimuksessa on määrättävä:

1) tehtävää hoitava seurakunta tai seurakuntayhtymä;

2) perusteet, joiden mukaan tehtävien hoidosta aiheutuvat kustannukset jaetaan;

3) oikeudesta luopua yhteistoiminnasta ja tällöin toimitettavasta taloudellisesta selvityksestä.

Jos seurakunnan tai seurakuntayhtymän jokin tehtävä on sovittu hoidettavaksi toisessa seurakunnassa tai seurakuntayhtymässä, jossa on tehtävää varten asetettu johtokunta, yhteistoimintasopimuksessa voidaan määrätä, että seurakunta tai seurakuntayhtymä saa valita johtokuntaan luottamustoimeensa vaalikelpoisia jäseniä. Yhteistoimintasopimuksessa määrätään johtokunnan jäsenten lukumäärä ja kuinka monta jäsentä kukin seurakunta tai seurakuntayhtymä saa valita. Ennen johtokunnan johtosäännön hyväksymistä siitä on kuultava sopimusosapuolia.

1. Seurakuntayhtymän talous

26 §

Seurakunnan ja seurakuntayhtymän toiminnassa ja talouden hoidossa on noudatettava talousarviota ja hyvän taloudenhoidon periaatteita. Omaisuutta on hoidettava tuottavasti ja riskit halliten.

27 §

Jokaista kalenterivuotta varten laaditaan talousarvio (*tilikausi*). Talousarvion hyväksymisen yhteydessä hyväksytään toiminta- ja taloussuunnitelma kolmeksi vuodeksi. Talousarviovuosi on toiminta- ja taloussuunnitelman ensimmäinen vuosi.

Talousarviossa ja toiminta- ja taloussuunnitelmassa hyväksytään toiminnalliset ja taloudelliset tavoitteet. Talousarvio sekä toiminta- ja taloussuunnitelma on laadittava siten, että edellytykset tehtävien hoitamiseen turvataan.

Tulojen ja menojen on oltava tasapainossa kolmen vuoden suunnittelukauden tai perustellusta syystä tätä pidemmän, kuitenkin enintään viiden vuoden ajanjakson aikana. Talousarvion hyväksymisen yhteydessä on päätettävä toimenpiteistä, joilla taseen osoittama alijäämä katetaan ottaen huomioon myös talousarvion laatimisvuonna kertyväksi arvioitu yli- tai alijäämä.

Talousarvioon otetaan tehtävien hoitamisen ja toiminnallisten tavoitteiden edellyttämät määrärahat ja tuloarviot. Talousarviossa on osoitettava, miten rahoitustarve katetaan. Määrärahat ja tuloarviot otetaan talousarvioon bruttomääräisinä. Talousarviossa on käyttötalous- ja tuloslaskelmaosa sekä investointi- ja rahoitusosa.

28 §

Yhteisen kirkkovaltuuston on hyväksyttävä seurakuntayhtymän talousarvio sekä toiminta- ja taloussuunnitelma viimeistään talousarviovuotta edeltävän vuoden joulukuussa.

Jos yhteinen kirkkovaltuusto päättää muuttaa talousarvioehdotusta, se on palautettava yhteiselle kirkkoneuvostolle, jos vähintään kolmasosa läsnä olevista jäsenistä vaatii palauttamista. Yhteisen kirkkoneuvoston on annettava asiasta lausunto ja tehtävä ehdotukseen ne muutokset, joihin yhteisen kirkkovaltuuston päätös antaa aihetta. Kun ehdotusta käsitellään yhteisessä kirkkovaltuustossa uudelleen, käsiteltäväksi otetaan vain aikaisemmin päätetyt muutokset sekä yhteisen kirkkoneuvoston niiden johdosta tekemät uudet ehdotukset. Talousarvio on tällöin lopullisesti hyväksyttävä.

Talousarviovuoden aikana tehtävästä talousarvion muutoksesta päättää yhteinen kirkkovaltuusto. Muutosehdotuksesta ei tarvitse hankkia seurakuntaneuvoston lausuntoa, jos muutos ei vaikuta oleellisesti seurakunnan toimintaan.

29 §

Talousarviovuodelta on laadittava tilinpäätös tilikautta seuraavan vuoden maaliskuun loppuun mennessä. Samassa yhteydessä on tehtävä esitys tilikauden tuloksen käsittelystä ja toimenpiteistä talouden tasapainottamiseksi.

Tilinpäätökseen kuuluvat tuloslaskelma, tase, rahoituslaskelma ja niiden liitteenä olevat tiedot sekä talousarvion toteutumisvertailu ja toimintakertomus. Konsernitase liitteineen on laadittava ja sisällytettävä tilinpäätökseen, jos seurakuntayhtymällä tai kirkolla on kirjanpitolaissa (1336/1997) tarkoitetulla tavalla määräämisvalta jossakin kirjanpitovelvollisessa. Konsernitaseen laadinnassa noudatetaan kirjanpitolakia.

Tilinpäätöksen tulee antaa oikeat ja riittävät tiedot toiminnasta, tilikauden tuloksesta, taloudellisesta asemasta ja rahoituksesta. Tätä varten tarpeelliset lisätiedot on ilmoitettava liitetiedoissa.

Tilinpäätöksen allekirjoittavat päätösvaltainen yhteinen kirkkoneuvosto ja taloudesta vastaava viranhaltija. Allekirjoitettu tilinpäätös on annettava viipymättä tilintarkastajien tarkastettavaksi. Tilintarkastuksen jälkeen se saatetaan yhteisen kirkkovaltuuston käsiteltäväksi. Yhteinen kirkkovaltuusto hyväksyy tilinpäätöksen tilikautta seuraavan kesäkuun loppuun mennessä.

30 §

Toimintakertomuksessa on:

1) esitettävä selvitys hallinnosta, toiminnasta, taloudesta, sisäisestä valvonnasta sekä toiminnallisten ja taloudellisten tavoitteiden toteutumisesta;

2) annettava tietoja sellaisista toimintaan, talouteen ja henkilöstöön liittyvistä olennaisista asioista, joista ei tehdä selkoa tuloslaskelmassa, taseessa ja tilinpäätöksen liitetiedoissa;

3) selostettava oleelliset asiat konsernin toiminnasta ja taloudesta sekä niiden kehityksestä tilikauden aikana;

4) annettava luettelo tehdyistä aloitteista ja toimenpiteistä niiden johdosta;

5) tehtävä selkoa talouden tasapainotuksen toteutumisesta tilikaudella sekä voimassa olevan toiminta- ja taloussuunnitelman riittävyydestä talouden tasapainottamiseksi, jos taseessa on kattamatonta alijäämää.

31 §

Yhteinen kirkkovaltuusto valitsee toimikauttaan vastaavien vuosien hallinnon ja talouden tarkastamista varten joko tilintarkastusyhteisön tai vähintään yhden varsinaisen ja yhden varatilintarkastajan.

Tilintarkastajan ja varatilintarkastajan tulee olla Keskuskauppakamarin tilintarkastuslautakunnan hyväksymä KHT-tilintarkastaja, kauppakamarin tilintarkastusvaliokunnan hyväksymä HTM-tilintarkastaja tai julkishallinnon ja -talouden tilintarkastuslautakunnan hyväksymä JHTT-tilintarkastaja. Tilintarkastusyhteisön tulee olla KHT-, HTM- tai JHTT-yhteisö. Tilintarkastusyhteisön on määrättävä päävastuulliseksi tilintarkastajaksi KHT-, HTM- tai JHTT-tilintarkastaja.

Yhteinen kirkkovaltuusto voi erottaa tilintarkastajan tai tilintarkastusyhteisön tehtävästään kesken toimintakauden. Tilintarkastaja tai tilintarkastusyhteisö voi erota tehtävästään kesken toimintakauden ilmoittamalla siitä yhteiselle kirkkovaltuustolle tai kirkolliskokoukselle.

32 §

Seurakuntayhtymän tilintarkastajan on tarkastettava toukokuun loppuun mennessä hyvän tilintarkastustavan mukaisesti kunkin tilikauden hallinto, kirjanpito ja tilinpäätös.

Tilintarkastajan on tarkastettava, että:

1) hallintoa on hoidettu laillisesti ja asianomaisten toimielinten ja viranhaltijoiden päätösten mukaisesti;

2) tilinpäätös on laadittu tilinpäätöksen laatimista koskevien säännösten ja määräysten mukaisesti ja se antaa oikeat ja riittävät tiedot tilikauden toiminnasta, taloudesta, taloudellisesta kehityksestä ja taloudellisista vastuista;

3) sisäinen valvonta on järjestetty asianmukaisesti.

Tilintarkastajan on viipymättä ilmoitettava havaitsemistaan epäkohdista yhteiselle kirkkoneuvostolle, tuomiokapitulille tai kirkkohallitukselle.

33 §

Tilintarkastuksesta on annettava yhteiselle kirkkovaltuustolle kultakin tilikaudelta tarkastuskertomus, jossa esitetään tarkastuksen tulokset. Tarkastuskertomuksessa on myös esitettävä, voidaanko tilinpäätös hyväksyä ja myöntää tilivelvollisille vastuuvapaus.

Jos tilintarkastuksessa havaitaan, että hallintoa ja taloutta on hoidettu vastoin säännöksiä tai asianomaisen toimielimen tai viranhaltijan päätöksiä eikä virhe tai aiheutunut vahinko ole vähäinen, on tarkastuskertomuksessa tehtävä asiasta tilivelvolliseen kohdistuva muistutus. Muistutuksesta on pyydettävä vastine asianomaiselta. Muistutusta ei voida kohdistaa yhteisen kirkkovaltuuston jäseniin.

Yhteisen kirkkoneuvoston on esitettävä tilinpäätös sekä tilintarkastuskertomus ja siihen liittyvät vastineet ja oma lausuntonsa yhteisen kirkkovaltuuston käsiteltäväksi.

Yhteinen kirkkovaltuusto päättää toimenpiteistä, joihin tarkastuskertomus ja siitä tehdyt muistutukset antavat aihetta. Tilinpäätöksen hyväksymisen yhteydessä päätetään myös vastuuvapaudesta tilivelvollisille.

34 §

Seurakuntayhtymän metsiä tulee hoitaa metsälaissa (1093/1996) tarkoitetun metsäsuunnitelman mukaisesti.

35 §

Kirkkohallituksella on oikeus saada seurakunnilta ja seurakuntayhtymiltä tietoja niiden toiminnasta ja taloudesta.

1. Kirkolliset rakennukset

36 §

Seurakunnalla tulee olla kirkko. Tuomiokapitulin luvalla seurakunta voi käyttää kirkkonaan toisen seurakunnan tai muun yhteisön kirkkoa. Jos samalla alueella toimii kielen perusteella kaksi seurakuntaa, näillä voi olla yhteinen kirkko.

Seurakuntaneuvoston on nimettävä pääkirkko, jos seurakunnalla on useita kirkkoja.

37 §

Uusi kirkko on vihittävä Jumalalle pyhitetyksi huoneeksi. Vihittyä kirkkoa saa käyttää vain sen pyhyyteen soveltuviin tarkoituksiin. Kirkon käyttämisestä päättävät yhdessä sen seurakunnan kirkkoherra ja seurakuntaneuvosto, jonka alueella kirkko sijaitsee. Kirkon käyttöä valvoo kirkkoherra.

38 §

Seurakunnan alueella voi olla jumalanpalveluksia, muuta hartauselämää ja kirkollisia toimituksia varten kappeli. Kappeliin sovelletaan, mitä kirkon vihkimisestä ja käytöstä säädetään.

1. Hautaustoimi

39 §

Seurakuntayhtymällä tulee olla oma tai toisen seurakuntayhtymän kanssa yhteinen hautausmaa taikka oikeus käyttää muuta vihittyä hautausmaata.

Hautausmaan ja tunnustuksettoman hauta-alueen tulee olla aidattu tai muuten selvästi erottuvalla tavalla rajattu.

Hautausmaalla tai muualla sopivassa paikassa tulee olla säilytystila vainajia varten.

40 §

Hautausmaa ja siunauskappeli on vihittävä ennen kuin niitä ryhdytään käyttämään. Hautaustoimilaissa (457/2003) tarkoitettua tunnuksetonta hauta-aluetta ei kuitenkaan vihitä.

41 §

Hautausmaalle on laadittava hautausmaakaava ja käyttösuunnitelma.

Hautausmaakaava on yleiskartta, jota laadittaessa otetaan huomioon varatun alueen maaston luonne, maisemalliset arvot ja seurakuntayhtymän taloudellinen kantokyky. Hautausmaakaavaan sisältyy:

1) hautausmaan rajat;

2) liikenteen järjestelyt;

3) hauta-alueiden jako;

4) hautausmaa-alueen kuivatus- ja vesihuolto-suunnitelma;

5) jätehuollon järjestelyt;

6) käytävien, hauta-alueiden ja rakennusten sijainti.

Hautausmaan käyttösuunnitelmassa otetaan huomioon hautausmaan eri aikoina perustettujen osien ominaispiirteet ja kulttuurihistorialliset arvot. Käyttösuunnitelmaan sisältyvät:

1) hautausmaakaavan sanallinen selitys;

2) määräykset hautausmaalla tai sen osalla käytössä olevasta syvähautauksesta;

3) määräykset hautaosastojen käyttöönottojärjestyksestä;

4) hautausmaan käytön rajoitukset.

42 §

Hautausmaalle on laadittava hoitosuunnitelma, jossa määritellään seurakuntayhtymälle kuuluva hautausmaan perushoito ja esitetään hautausmaan vuosittaiset hoitotoimenpiteet sekä pidemmällä aikavälillä toteutettavat kunnostustyöt.

43 §

Hautausmaasta on laadittava hautakartta. Hautaan voi kuulua yksi tai useampi hautapaikka. Samassa hautapaikassa voi olla useita hautasijoja. Hautausmaa tai sen osa voi olla muistolehtona, johon vainajan tuhka sirotellaan tai kätketään hautasijaa merkitsemättä.

44 §

Seurakuntayhtymän hallinnassa oleva paikka, jossa on ollut kirkko, hautausmaa tai siunauskappeli, on merkittävä muistotaululla tai muulla muistomerkillä.

Hautaoikeuden lakattua haudalla oleva taiteellisesti tai historiallisesti arvokas rakennelma tai muistomerkki, jota ei voida jättää paikalleen, on siirrettävä sopivaan paikkaan hautausmaalla tai säilytettävä muulla tavoin.

1. Kirkonkirjat ja arkisto

45 §

Kastetta, vihkimistä ja hautaamista koskevien tietojen lisäksi jäsenrekisteriin talletetaan uskontokuntien jäsenrekistereistä annetun lain (614/1998) 5 §:n 6 kohdassa tarkoitetun muun vastaavan toimituksen tietoina tieto jäsenen rippikoulun suorittamisesta, konfirmaatiosta, avioliiton siunaamisesta ja hautaan siunaamisesta.

Uskontokuntien jäsenrekistereistä annetun lain 5 §:n 7 kohdassa tarkoitettuina uskontokuntaan liittyvää luottamustehtävää tai siihen verrattavaa tehtävää koskevina tietoina jäsenrekisteriin talletetaan tieto jäsenyydestä kirkkovaltuustossa, yhteisessä kirkkovaltuustossa, kirkkoneuvostossa, seurakuntaneuvostossa, yhteisessä kirkkoneuvostossa, tuomiokapitulissa, hiippakuntavaltuustossa, kirkkohallituksessa, kirkon ulkoasiain neuvostossa, kirkon työmarkkinalaitoksen valtuuskunnassa ja kirkolliskokouksessa.

46 §

Seurakuntayhtymässä keskusrekisterin perustamisesta päättää yhteinen kirkkovaltuusto.

Seurakuntayhtymät voivat sopia kirkonkirjojen pitämisestä kokonaan tai osaksi yhteisessä keskusrekisterissä. Päätöksen yhteisestä keskusrekisteristä tekevät seurakuntayhtymien yhteiset kirkkovaltuustot. Asiasta on pyydettävä seurakuntaneuvostojen lausunnot.

Seurakuntayhtymän toimialuetta laajemman keskusrekisterin perustamisesta on pyydettävä kirkkohallituksen lausunto.

47 §

Kirkonkirjoihin perustuvat todistukset, otteet ja jäljennökset antaa keskusrekisterin johtaja tai hänen määräämänsä muu kirkonkirjojen pitämiseen perehtynyt viranhaltija tai työntekijä.

48 §

Tehtyään kirkkolain 7 luvun 49 §:n 3 momentissa tarkoitetun päätöksen jäsenrekisteritietojen luovuttamisesta kirkkohallitus voi antaa tiedot itse tai sopia keskusrekisterin kanssa tietojen luovuttamisesta.

49 §

Manuaaliset kirkonkirjat on säilytettävä asianmukaisessa arkistotilassa.

Manuaalisia sataa vuotta vanhempia kirkonkirjoja ja jäsenrekisteriin digitoituja sataa vuotta nuorempia kirkonkirjoja voidaan yhteisen kirkkoneuvoston päätöksellä tallettaa arkistolaitokseen.

50 §

Seurakuntayhtymä ja siihen kuuluvat seurakunnat ovat yksi arkistonmuodostaja.

Arkistotoimen järjestämisestä vastaa yhteinen kirkkoneuvosto. Arkistotoimen järjestämisestä vastuussa olevan on määrättävä se viranhaltija tai työntekijä, joka vastaa arkistotoimesta.

51 §

Asiakirjat on säilytettävä siten, että ne ovat turvassa tuhoutumiselta, vahingoittumiselta ja asiattomalta käytöltä. Pysyvästi säilytettävät asiakirjat säilytetään arkistonmuodostajan päätearkistossa.

Kirkkohallitukselta on pyydettävä lausunto ennen seurakuntayhtymän päätearkiston piirustusten hyväksymistä.

52 §

Pysyvästi säilytettäviä asiakirjoja voidaan tallettaa arkistolaitokseen, jos yhteinen kirkkoneuvosto niin päättää.

18 luku

**Piispa**

1 §

Piispa, kukin hiippakunnassaan, on seurakuntien, seurakuntayhtymien ja pappien ylin kaitsija.

Piispan tehtävänä on:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

4) edistää hyvää työyhteyttä seurakunnissa ja seurakuntayhtymissä sekä valvoa, että papit ja seurakuntayhtymän muut viranhaltijat ja työntekijät ovat oppinsa puolesta nuhteettomia ja käyttäytyvät elämässään kristillisesti;

5) edistää seurakuntien ja seurakuntayhtymien yhteistyötä, talouden ja hallinnon tarkoituksenmukaista hoitamista sekä valvoa, että näissä toimissa noudatetaan voimassa olevia säädöksiä;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

4 §

Piispan tulee toimittaa tarkastuksia hiippakuntansa seurakunnissa ja seurakuntayhtymissä. Piispantarkastuksen tarkoituksena on tukea ja ohjata seurakunnan hengellistä elämää ja toimintaa sekä hallinnon ja taloudenhoidon kehittämistä.

Piispa määrää piispantarkastuksen ajan, laajuuden ja ohjelman sekä häntä avustavat henkilöt. Piispa voi määrätä, että tarkastuksessa käytetään apuna asiantuntijoita.

Seurakuntaneuvoston tai yhteisen kirkkoneuvoston on ryhdyttävä niihin toimenpiteisiin, joihin tarkastus antaa aihetta.

9 §

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Piispa kutsuu tarvittaessa koolle seurakuntien ja seurakuntayhtymien luottamushenkilöitä, seurakuntayhtymien viranhaltijoita ja työntekijöitä sekä yhdistysten ja yhteisöjen edustajia hiippakuntapäivään, jossa käsitellään kirkon ja hiippakunnan kannalta ajankohtaisia asioita.

19 luku

**Tuomiokapituli**

1 §

Kirkon tehtävän edistämiseksi hiippakunnassa tuomiokapitulin tulee, jollei kirkkolaissa tai kirkkojärjestyksessä toisin säädetä:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

2) tukea ja valvoa seurakuntien ja seurakuntayhtymien toimintaa ja hallintoa;

3) hoitaa papiston henkilöstöasioita ja valvoa heidän ja seurakuntayhtymän muiden viranhaltijoiden ja työntekijöiden tehtävien hoitoa ja elämää;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

7) hoitaa hallussaan olevat lahjavarat ja säätiöluontoiset rahastot noudattaen, mitä kirkkolain 7 luvun 27 §:n 1 ja 2 momentissa säädetään;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

2 §

Pappisasessoriksi on kelpoinen kirkkoherran tai kappalaisen viran haltijana toimiva hiippakunnan pappi, joka on suorittanut ylemmän pastoraalitutkinnon. Pappisasessori valitaan kolmeksi vuodeksi kerrallaan.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

22 luku

**Kirkkohallitus ja kirkon keskusrahasto**

3 b §

Kirkkohallituksen yhteydessä toimii kirkon kirjanpidon ja palkanlaskennan palvelukeskus, joka hoitaa seurakuntayhtymien, hiippakuntien ja kirkon keskusrahaston kirjanpidon, ostolaskut, ostoreskontran, myyntilaskut, myyntireskontran, käyttöomaisuuskirjanpidon, palkanlaskennan, matka- ja kululaskut sekä niihin liittyvän maksuliikenteen.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

3 d §

Seurakuntayhtymän on maksettava kirkon keskusrahastolle kultakin vuodelta kirkkolain 22 luvun 8 §:n mukainen perusmaksu ja lisämaksu seuraavan kalenterivuoden aikana kuutena samansuuruisena eränä joka toinen kuukausi siten, että ensimmäinen erä maksetaan helmikuussa. Eläkemaksu on suoritettava keskusrahastolle kuukausittain, jollei kirkkohallitus ole määrännyt maksua suoritettavaksi joka toinen kuukausi.

Jos lainvoimaisella päätöksellä on poistettu kirkollisveroa tai yhteisöveroa, josta seurakuntayhtymä on suorittanut kirkon keskusrahastolle perusmaksua tai lisämaksua, seurakuntayhtymällä on oikeus saada takaisin maksamansa määrä.

3 e §

Kirkkohallitus myöntää kirkon keskusrahastosta verotulojen täydennystä seurakuntayhtymälle, kun tämän laskennallinen kirkollisvero ja maksuunpantu yhteisövero yhteensä läsnä olevaa jäsentä kohden alittaa kunnan asukastiheyden ja seurakuntayhtymän jäsenmäärän mukaan määräytyvän tasoitusrajan. Tasoitusraja on sen mukaan kuin kirkkohallitus tarkemmin päättää 65–80 prosenttia kaikkien seurakuntayhtymien läsnä olevaa jäsentä kohden laskettujen laskennallisten kirkollisverojen ja maksuun pantujen yhteisöverojen summan keskiarvosta.

Verotulojen täydennys on tasoitusrajan ja seurakuntayhtymän läsnä olevaa jäsentä kohden lasketun laskennallisen kirkollisveron ja maksuun pannun yhteisöveron erotus kerrottuna seurakuntayhtymien keskimääräisellä painotetulla tuloveroprosentilla ja seurakuntayhtymän läsnä olevien jäsenten määrällä sen vuoden lopussa, jonka tuloihin verotus kohdistuu. Jos seurakuntayhtymän tuloveroprosentti alittaa kaikkien seurakuntayhtymien keskimääräisen painotetun tuloveroprosentin, seurakuntayhtymän laskennallisena kirkollisverona käytetään kuitenkin maksuun pantua kirkollisveroa.

Kirkkohallitus voi alentaa edellä mainituin tavoin laskettua verotulojen täydennyksen määrää sellaisen seurakuntayhtymän osalta, jonka omaisuuden tuotto on huomattava tai tuloveroprosentti avustusta saavien muiden seurakuntayhtymien tuloveroprosentteihin verrattuna alhainen ja jolle verotulojen täydennys muodostuisi kohtuuttoman suureksi, kun otetaan huomioon myös seurakuntayhtymän hyväksyttävät tarpeet ja toisten seurakuntayhtymien saamat avustukset.

3 f §

Kirkkohallitus voi myöntää kirkon keskusrahastosta harkinnanvaraista avustusta seurakuntayhtymälle, jos tämä syrjäisen sijainnin, pitkien välimatkojen, saaristo-olojen, jäsenmäärän pienuuden, rakennushankkeiden, seurakuntien yhteistoiminnan ja seurakuntatalouden kehittämisen tai muiden erityisten syiden johdosta on taloudellisen tuen tarpeessa.

Kirkkohallitus voi myöntää harkinnanvaraista avustusta määräajaksi myös tarkoituksenmukaisen ja kustannuksiltaan edullisen seurakuntien ja seurakuntayhtymien välisen yhteistyön ja seurakuntarakenteen aikaansaamiseksi.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

3 g §

Verotulojen täydennystä myönnetään seurakuntayhtymälle hakemuksetta. Harkinnanvaraista avustusta myönnetään hakemuksesta.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Kirkkohallitus voi tarvittaessa toimittaa talouden tarkastuksia niissä seurakuntayhtymissä, jotka ovat saaneet keskusrahastoavustuksia.

23 luku

**Täydentäviä määräyksiä**

6 §

Seurakunnan ja seurakuntayhtymän on erityisellä huolella hoidettava sen arkistoon kuuluvia asiakirjoja ja omistamiaan muinaisesineitä sekä kirkkoon ja hautausmaahan liittyviä arvoesineitä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

9 §

Sinetit ja leimat ovat muodoltaan suippopäisiä soikioita, joita on kahta eri kokoa. Niitä käytetään seuraavasti:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

2) seurakunnat ja keskusrekisterit käyttävät sinettejä ja leimoja, joiden rajoina on kaksi ympyrän kaarta, joiden säteet ovat 25 mm ja keskusjana 25 mm.

\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen päivänä …kuuta 20 hyväksymä kirkkolain muutos, jolla muutetaan lain 1, 3−17, 17 b, 18− 20 ja 23−26 lukua.

**3.**

**Kirkolliskokouksen päätös kirkon vaalijärjestyksen muuttamisesta**

Kirkolliskokouksen päätöksen mukaisesti

*muutetaan* kirkon vaalijärjestyksen (416/2014)4 §:n 1 momentti, 12 §:n 1 momentti, 13 §, 14 §:n 1 momentti, 16 §, 19 §:n 3 momentti, 20 §:n 3 momentti, 23 §:n 2 momentti, 24 §:n 1 momentin 1 kohta, 26 §:n 1 momentti, 39 §:n 2 momentti, 50 §:n 1 momentti, 52 §, 53 §:n otsikko ja 1 momentti, 54 §:n otsikko ja 1 momentti, 55 §:n 1 momentin 1 kohta, 57 §, 71 §:n 1 momentti, 72 §, 73 §:n 2 momentti, 79 §:n 1 momentti, 80 §:n 1 momentti, 81 §:n 2 ja 3 momentti, 87 ja 88 §, 92 §:n 1 momentin 4 kohta, 93 §, 97 §:ää edeltävä väliotsikko, 97 ja 98 §, sekä

*lisätään* 70 §:ään uusi 3 momentti seuraavasti:

4 §

*Vaalilautakunta ja keskusvaalitoimikunta*

Vaalit toimittaa seurakunnan vaalilautakunta, joka tulee asettaa viimeistään vaalivuoden toukokuussa. Seurakuntaneuvosto nimeää vaalilautakunnan puheenjohtajan. Vaalilautakunta valitsee ensimmäisessä kokouksessaan varapuheenjohtajan.   
\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

12 §

*Ehdokasasettelua koskeva kuulutus*

Vaalilautakunnan tulee vaalivuonna viimeistään elokuun 1 päivänä pidettävässä kokouksessa laatia kuulutus, jossa on ilmoitettava yhteiseen kirkkovaltuustoon ja seurakuntaneuvostoon valittavien jäsenten määrä, ehdokkaiden vaalikelpoisuuden edellytykset sekä milloin ja minne valitsijayhdistysten perustamisasiakirjat on jätettävä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

13 §

*Valitsijayhdistyksen perustaminen*

Oikeus asettaa ehdokkaita seurakuntavaaleissa on valitsijayhdistyksellä, jonka vähintään kymmenen äänioikeutettua seurakunnan jäsentä on perustanut. Äänioikeutettu voi olla perustajajäsenenä vain yhdessä yhteisen kirkkovaltuuston ja vain yhdessä seurakuntaneuvoston jäsenten vaalia varten perustetussa valitsijayhdistyksessä. Jos hän on samassa vaalissa jäsenenä kahdessa tai useammassa valitsijayhdistyksessä, vaalilautakunnan on poistettava hänet kaikista perustamisasiakirjoista.

Seurakunnassa perustetaan valitsijayhdistys ja laaditaan perustamisasiakirjat erikseen yhteisen kirkkovaltuuston ja erikseen seurakuntaneuvoston vaalia varten.

14 §  
*Ehdokasmäärä ja ehdokaslistan nimitys*

Valitsijayhdistys voi nimetä ehdokaslistassaan enintään seurakuntaneuvostoon valittavien jäsenten kaksinkertaisen määrän ehdokkaita. Yhteiseen kirkkovaltuustoon ehdotettuja voidaan kuitenkin nimetä kolme kertaa niin monta kuin seurakunnasta on valittava. Jos yhteiseen kirkkovaltuustoon valitaan seurakunnasta vain yksi jäsen, valitsijayhdistys voi nimetä enintään kuusi ehdokasta. Sama henkilö voidaan saman toimielimen jäsenten vaalissa nimetä vain yhden valitsijayhdistyksen ehdokkaaksi.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

16 §  
*Perustamisasiakirjan toimittaminen  
seurakuntaan*

Valitsijayhdistyksen perustamisasiakirja liitteineen on toimitettava vaalilautakunnan määräämään paikkaan viimeistään syyskuun 15 päivänä ennen kello 16. Tätä ennen määrätty toimitila on pidettävä auki vähintään neljän tunnin ajan.

19 §

*Perustamisasiakirjojen hyväksyminen ja*

*ehdokaslistojen yhdistelmän laatiminen*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Seurakunnassa yhteisen kirkkovaltuuston jäsenten ehdokaslistoihin kuuluvat ehdokkaat numeroidaan 1 momentin 4 kohdassa tarkoitetulla tavalla ja seurakuntaneuvoston jäsenten ehdokaslistoihin kuuluvat ehdokkaat siten, että numerointi jatkuu viimeisestä yhteisen kirkkovaltuuston jäsenen ehdokkaan numerosta.

20 §

*Ehdokaslistojen yhdistelmän sisältö*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Ehdokaslistojen yhdistelmä laaditaan erikseen yhteisen kirkkovaltuuston ja erikseen seurakuntaneuvoston jäsenten vaalia varten. Ehdokaslistojen yhdistelmään käytettävän paperin tulee olla samanväristä kuin vastaavissa äänestyslipuissa.

23 §

*Äänestyslippu*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Äänestyslippuihin käytettävän paperin värin tulee olla yhteisen kirkkovaltuuston jäsenten vaalissa valkoista ja seurakuntaneuvoston jäsenten vaalissa oranssia.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

24 §   
*Ennakkoäänestyksen ajankohta ja   
kuulutus ennakkoäänestyksestä*

Ennakkoäänestys aloitetaan lokakuun viimeistä sunnuntaita seuraavana maanantaina ja se jatkuu saman viikon perjantaihin. Äänestys tapahtuu:

1) seurakunnan toimistossa joka päivä kello 9–18;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

26 §

*Äänestyksen aloittaminen*

*ennakkoäänestyspaikassa*

Äänestäjän on ilmoittauduttava ennakkoäänestyspaikassa vaalitoimitsijalle ja esitettävä selvitys henkilöllisyydestään. Tämän jälkeen hänelle annetaan äänestysliput yhteisen kirkkovaltuuston ja seurakuntaneuvoston jäsenten vaaleja varten sekä vaalikuori, lähetekuori ja tarvittaessa lähetekirjelomake.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

39 §

*Äänestystila ja materiaali sekä vaalilautakunnan ja vaaliavustajien läsnäolo*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Kunkin äänestyspaikan odotustiloihin ja äänestyssuojiin on pantava nähtäväksi painettuna yhteisen kirkkovaltuuston ja seurakuntaneuvoston ehdokaslistojen yhdistelmät. Äänestyspaikan ovella tulee olla ilmoitus äänestysajasta.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

50 §  
*Vaalin tuloksen määrääminen ja varajäsenet*

Äänestyksen tulos lasketaan erikseen yhteiseen kirkkovaltuustoon kustakin seurakunnasta valittavien jäsenten ja seurakuntaneuvoston jäsenten vaalissa. Tuloksen määräämiseksi kirjoitetaan eri ehdokaslistoilla olevien ehdokkaiden nimet heidän saamiensa vertauslukujen osoittamaan järjestykseen. Kunkin kohdalle merkitään myös hänen vertauslukunsa. Valituksi tulee kussakin vaalissa tämän nimisarjan alusta niin monta ehdokasta, kuin siinä vaalissa on jäseniä valittava.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

52 §

*Vaalin tuloksen vahvistaminen*

Vaalilautakunnan on viimeistään kolmantena päivänä seurakuntavaalien päättymisestä pidettävässä kokouksessa vahvistettava vaalin tulos. Ilmoitus siitä, että vaalipöytäkirja valitusosoituksineen on nähtävänä seurakunnan toimistossa sen aukioloaikoina, on pantava seurakunnan ilmoitustaululle viimeistään kahdeksantena päivänä vaalitoimituksen päättymispäivän jälkeen ja pidettävä siinä 30 päivän ajan.

Vaalilautakunnan on ilmoitettava vaalin tuloksesta yhteiselle kirkkovaltuustolle ja seurakuntaneuvostolle sekä kullekin varsinaiseksi jäseneksi ja varajäseneksi valitulle.

53 §   
*Vaaliasiakirjojen säilyttäminen*

Vaalipöytäkirja ja vaalin tulosta koskevat laskelmat on säilytettävä seurakuntayhtymän arkistossa.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

54 §   
*Yhteisen kirkkovaltuuston ja*

*seurakuntaneuvoston muodostaminen*

*vaaleja toimittamatta*

Yhteinen kirkkovaltuusto ja seurakuntaneuvosto muodostetaan kirkkolain 23 luvun 10 §:n 1 momentissa tarkoitetuissa tilanteissa uusia vaaleja toimittamatta edellisten vaalien tuloksen perusteella seuraavasti:

1) yhteinen kirkkovaltuusto edellisten vaalien yhteisen kirkkovaltuuston ehdokaslistojen perusteella;

2) seurakuntaneuvosto edellisten vaalien seurakuntaneuvoston ehdokaslistojen perusteella sen jälkeen, kun yhteinen kirkkovaltuusto on muodostettu.

\_ \_ \_ \_ \_ \_ \_ \_ \_ \_ \_ \_ \_\_ \_ \_ \_ \_ \_ \_ \_ \_ \_ \_ \_ \_

55 §   
*Muut poikkeukselliset seurakuntavaalit*

Tuomiokapituli määrää vaalipäivän ja vaalitoimien määräajat ja määräpäivät, jos:

1) yhteisen kirkkovaltuuston tai seurakuntaneuvoston vaalia varten ei 16 §:ssä määrättyyn määräaikaan mennessä ole seurakunnassa jätetty yhtään hyväksyttävää ehdokaslistaa tai jos hyväksytyissä ehdokaslistoissa on ehdokkaita yhteensä vähemmän kuin neljä viidesosaa valittavien määrästä;

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

57 §   
*Seurakuntavaalit seurakuntajaon   
muutosta edeltävänä vuonna*

Seurakuntajaon muutoksen voimaantuloa edeltävänä vuonna toimitettavissa seurakuntavaaleissa noudatetaan uutta seurakuntajakoa. Ehdokkaiden ja vaalilautakuntien jäsenten vaalikelpoisuus luottamustoimeen sekä seurakunnan äänioikeutetun jäsenen kelpoisuus valitsijayhdistyksen perustajajäseneksi määräytyvät tällöin uuden jaon mukaisesti.

70 §   
*Hiippakunnan vaalilautakunta ja hiippakunnan jakaminen äänestysalueisiin*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Hiippakuntavaltuuston pappisjäsenten ja kirkolliskokouksen pappisedustajien vaalia varten tuomiokapituli jakaa 1 momentissa tarkoitettuna ajankohtana hiippakunnan äänestysalueisiin. Äänestysalueeseen kuuluu yksi tai useampi seurakuntayhtymä. Hiippakunnan seurakunta, joka kuuluu toisen hiippakunnan seurakuntayhtymään, sijoitetaan lähimpään äänestysalueeseen. Tuomiokapituli määrää yhden äänestysalueen yhtymärovasteista tai johtavista kirkkoherroista pappisjäsenten ja pappisedustajien vaalien toimittajaksi.

71 §   
*Äänioikeutettujen luettelot*

Tuomiokapituli laatii luettelon äänioikeutetuista papeista ja toimittaa sen vaalivuotta edeltävän vuoden lokakuun loppuun mennessä vaalilautakunnalle. Vaalilautakunta toimittaa kullekin 70 §:n 3 momentissa tarkoitetulle vaalin toimittajalle otteen luettelosta viimeistään joulukuun 15 päivänä.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

72 §

*Maallikkojäsenten ja -edustajien*

*vaalien äänimäärät*

Hiippakuntavaltuuston maallikkojäsenten ja kirkolliskokouksen maallikkoedustajien vaalien tulosta määrättäessä suhteutetaan ehdokkaille kussakin seurakunnassa annettujen äänten määrä sekä seurakunnan läsnä olevien jäsenten määrään että sen seurakuntaneuvoston jäsenten ja seurakunnasta valittujen yhteisen kirkkovaltuuston jäsenten yhteenlaskettuun luottamushenkilöpaikkojen määrään. Kunkin seurakunnan äänioikeutetuilla on yhteensä neljä ääntä ja lisäksi yksi ääni kutakin seurakunnan läsnä olevien jäsenten määrän täyttä tuhatta kohti. Tämä äänimäärä jaetaan kussakin seurakunnassa äänioikeutettujen kesken kolmen desimaalin tarkkuudella.

Seurakunnan läsnä olevien jäsenten lukumäärällä tarkoitetaan vaalivuotta edeltävän vuoden viimeisen päivän tilannetta. Jos uusi seurakunta on perustettu tai seurakuntajakoa on muutoin muutettu vaalivuoden alusta lukien, jäsenten lukumäärä määräytyy uuden jaon mukaisesti.

Kirkkoherra lähettää vaalilautakunnalle vaalivuoden tammikuun 25 päivään mennessä ilmoituksen seurakunnan läsnä olevien jäsenten määrästä. Vaalilautakunta laskee ja vahvistaa vaalivuoden helmikuun 1 päivään mennessä jokaisen seurakunnan osalta erikseen seurakuntaneuvoston ja yhteisen kirkkovaltuuston jäsenen äänimäärän.

Seurakunnittain laadittu yhdistelmä jäsenten lukumäärätiedoista, seurakuntaneuvoston ja seurakunnasta valittujen yhteisen kirkkovaltuuston jäsenten lukumäärästä, seurakunnan äänioikeutettujen yhteisestä äänimäärästä ja siitä, miten se jakaantuu äänioikeutettujen kesken, merkitään vaalilautakunnan pöytäkirjaan.

73 §  
*Asiakirjojen lähettäminen*

*\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_*

Ahvenanmaan maakunnan seurakunnista valittavan maallikkojäsenen ja maallikkoedustajan vaaleja koskevat asiakirjat lähetetään tuomiokapitulin määräämälle vaalien toimittajalle.

79 §   
*Vaalikokoukset*

Hiippakuntavaltuuston pappisjäsenten ja kirkolliskokouksen pappisedustajien vaaleissa äänestetään kunkin äänestysalueen pappien kokouksessa. Piispa äänestää tuomiokirkkoseurakunnan äänestysalueella.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

80 §

*Ennakkoäänestys hiippakuntavaltuuston jäsenten ja kirkolliskokousedustajien vaaleissa*

Jos pappi ei voi saapua äänestysalueensa vaalikokoukseen tai maallikkojäsenen ja maallikkoedustajan vaalissa äänioikeutettu ei voi saapua seurakunnan vaalikokoukseen, hän saa lähettää taitetun äänestyslippunsa vaalien toimittajalle suljetussa kuoressa, jonka päälle hän on merkinnyt nimensä ja sen, että siinä on hänen äänestyslippunsa.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

81 §   
*Vaalikokouksien valmistelutoimet*

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

Ennen maallikkojäsenten ja maallikkoedustajien vaalien aloittamista seurakuntaneuvoston varapuheenjohtajan on meneteltävä siten kuin 40 §:n 1 momentissa säädetään. Vaalitoimituksessa ei sallita ehdokkaita koskevaa keskustelua.

Tuomiokapitulin määräämällä vaalien toimittajalla on pappisjäsenten ja pappisedustajien vaalien osalta 1 ja 2 momentissa mainitut tehtävät.

87 §   
*Vaalitoimien aloittaminen ja äänioikeutettujen lukumäärän määräytyminen*

Tuomiokapituli määrää piispan vaalin ajankohdan, jakaa hiippakunnan äänestysalueisiin ja määrää vaalin toimittajat siten kuin 70 §:n 3 momentissa säädetään. Vaali toimitetaan aikaisintaan 30 päivän kuluttua valitsijayhdistyksen perustamisasiakirjojen hyväksymistä koskevan määräajan päättymisestä, josta säädetään 92 §:n 1 momentissa.

Tuomiokapituli antaa tiedot vaalin ajankohdasta, äänestysalueista sekä tuomiokapitulin määräämästä vaalin toimittajasta kirkkoherroille ja vaalin toimittajille sekä arkkipiispan vaalin ajankohdan myös muille tuomiokapituleille ja kirkkohallitukselle.

Kirkkolain 23 luvun 16 §:n 2 momentin 1 ja 2 kohdassa tarkoitettu pappien ja lehtorien lukumäärä määräytyy tuomiokapitulin 88 §:n 1 momentissa tarkoitettua päätöstä edeltävän kuukauden alun tilanteen mukaan.

Kirkkoherra huolehtii siitä, että seurakuntaneuvoston maallikkojäsenet valitsevat kirkkolain 23 luvun 16 §:n 2 momentin 5 kohdassa tarkoitetut maallikkovalitsijat, ja ilmoittaa vaalin tuloksen tuomiokapitulille ja seurakunnan äänestysalueen vaalin toimittajalle. Jokainen seurakunta valitsee ainakin yhden maallikkovalitsijan. Muut maallikkovalitsijat valitaan seurakuntien läsnä olevien jäsenten lukumäärien suhteessa tuomiokapitulin määräämän jaon mukaisesti. Lukumäärät määräytyvät vaalin määräämistä edeltävän vuoden viimeisen päivän tilanteen mukaan.

88 §   
*Piispan vaalissa äänioikeutettujen luettelot*

Tuomiokapitulin on viipymättä laadittava äänestysalueittain luettelo piispan vaalissa äänioikeutetuista papeista ja lähetettävä kullekin vaalin toimittajalle ote tästä luettelosta. Tämän luettelon perusteella tuomiokapitulin on määrättävä kirkkolain 23 luvun 16 §:n 3 momentissa tarkoitettujen valitsijoiden lukumäärä ja jako seurakuntien kesken ja ilmoitettava siitä viipymättä kirkkoherroille.

Vaalin toimittaja laatii 1 momentissa tarkoitetun otteen ja 87 §:n 4 momentissa tarkoitettujen ilmoitusten perusteella luettelon niistä henkilöistä äänestysalueella, joilla kirkkolain 23 luvun 16 §:n 2 momentin mukaan on äänioikeus piispan vaalissa. Oulun hiippakunnan piispan vaalia varten tuomiokapitulin on ilmoitettava luetteloa varten, mihin äänestysalueeseen saamelaisten edustaja kuuluu.

Arkkipiispan vaalia varten kukin tuomiokapituli laatii luettelon niistä henkilöistä, joilla hiippakunnassa on kirkkolain 23 luvun 16 §:n 4 momentin mukaan äänioikeus arkkipiispan vaalissa. Arkkihiippakunnan tuomiokapitulin määräämä vaalin toimittaja liittää 2 momentissa mainittuun luetteloon ne hiippakuntavaltuuston maallikkojäsenet, kirkolliskokoukseen valitut maallikkoedustajat ja kirkkohallituksen jäsenet, jotka asuvat äänestysalueella.

92 §

*Perustamisasiakirjojen hyväksyminen ja*

*vaalin valmistelutoimet*

Tuomiokapitulin on kahden viikon kuluessa oikaisumenettelylle varatun määräajan päättymisestä:

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

4) toimitettava vaalin toimittajille ehdokasluettelo.

\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_

93 §   
*Vaalin toimittaminen piispan vaalissa*

Äänestys toimitetaan kullakin äänestysalueella samanaikaisesti koko hiippakunnassa vaalin toimittajaksi määrätyn tai hänen estyneenä ollessaan virassa vanhimman yhtymärovastin tai johtavan kirkkoherran taikka kirkkoherran puheenjohdolla. Piispa ja lakimiesasessori äänestävät tuomiokirkkoseurakunnan äänestysalueella ja tuomiokapitulin maallikkojäsen seurakuntansa äänestysalueella.

Vaalin toimittaja kutsuu vaalikokoukseen äänestysalueensa äänioikeutetut.

Arkkipiispan vaalissa arkkihiippakunnassa äänestetään siten kuin 1 momentissa säädetään. Muissa hiippakunnissa arkkipiispan vaalissa äänioikeutetut äänestävät tuomiokapitulissa piispan puheenjohdolla noudattaen, mitä äänestämisestä äänestysalueella säädetään.

*Tuomiokapitulin pappisasessorin vaali*

97 §   
*Vaalin ajankohta ja vaalin toimittajat*

Tuomiokapituli määrää pappisasessorin vaalin ajankohdan, jakaa hiippakunnan äänestysalueisiin ja määrää vaalin toimittajat siten kuin 70 §:n 3 momentissa säädetään. Tuomiokapituli antaa tiedon päätöksestään vaalin toimittajille.

98 §   
*Pappisasessorin   
vaalin toimittaminen*

Pappisasessorin vaaliin sovelletaan 93 §:n 1 momenttia, 94 ja 95 §:ää sekä 96 §:n 1 momenttia. Äänestyslippuun merkitään vain yksi nimi.

Vaalissa käytetään äänioikeutettujen luettelona äänestysaluetta koskevaa otetta 88 §:n 1 momentissa tarkoitetusta äänioikeutettujen luettelosta. Luettelo on tarkastettava kutakin vaalia varten.

\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen päivänä …kuuta 20 hyväksymä kirkkolain muutos, jolla muutetaan lain 1, 3−17, 17 b, 18−20 ja 23−26 lukua.